**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 5 Απριλίου 2023, ημέρα Τετάρτη και ώρα 17.15 ΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου αυτής κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις» (4η συνεδρίαση).

Στη συνεδρίαση παρέστη ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ: Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κασσελάκης Ιωάννης, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοισυνάδελφοι, κύριε Υπουργέ, καλό το απόγευμα σε όλες και σε όλους.

Αρχίζει η 4η συνεδρίαση, η β΄ ανάγνωση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Είναι μαζί μας ο Υφυπουργός Οικονομικών, κ . Απόστολος Βεσυρόπουλος, και προς ενημέρωσή σας, ο Πρόεδρος της Επιτροπής μας, ο κ. Σταύρος Καλογιάννης, βρίσκεται σήμερα στο Αναπτυξιακό Συνέδριο της Ηπείρου, που γίνεται στα Ιωάννινα με τη συμμετοχή του Πρωθυπουργού.

 Θα ξεκινήσουμε με τον Εισηγητή της Πλειοψηφίας, τον κύριο Βασίλειο Σπανάκη για δέκα λεπτά.

Το λόγο έχει ο κ. Σπανάκης.

 **ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Σήμερα η Επιτροπή μας συζητά για το νομοσχέδιο του Υπουργείου Οικονομικών σχετικά με τη διαχείριση των δεσμευμένων των κατασχεμένων, των δεσμευμένων περιουσιακών στοιχείων τα οποία προέρχονται από εγκληματικές δραστηριότητες. Καθορίζεται με το νομοσχέδιο αυτό ένα πλαίσιο για την ανάκτηση και διαχείρισή τους και πολύ περισσότερο, τα στοιχεία αυτά προέρχονται από εγκληματικές δραστηριότητες και η χρήση τους στο νομοσχέδιο αυτό ξεκαθαρίζεται, ώστε να μπορούν να χρησιμοποιηθούν για το δημόσιο συμφέρον, για κοινωνικούς σκοπούς ή για την ικανοποίηση του θύματος.

Με το νομοσχέδιο αυτό, ενισχύεται η διαφάνεια και ενισχύονται τα δημόσια έσοδα Η χώρα μας ξεκάθαρα ανεβαίνει κατηγορία αφού νομοθετεί, φέρνει διατάξεις που ενισχύουν τη διαφάνεια. Διασφαλίζεται η αποτελεσματικότητα της διαχείρισης των περιουσιακών αυτών στοιχείων μέσω της ηλεκτρονικοποίησης των σχετικών διαδικασιών που αφορούν στη λειτουργία κεντρικού μητρώου και ενισχύουν τόσο τη διαφάνεια όσο και τη λογοδοσία.

 Συστήνεται με το νομοσχέδιο αυτό το Κεντρικό Μητρώο Διαχείρισης Δεσμευμένων Κατασχεμένων και Δεσμευμένων Περιουσιακών Στοιχείων, τα οποία προέρχονται από εγκληματικές δραστηριότητες και καθορίζονται οι σχετικές αρμοδιότητες του φορέα διαχείρισης ο οποίος είναι η Γενική Διεύθυνση του Σώματος Δίωξης Ηλεκτρονικού Εγκλήματος.

Συνοπτικά, το σχέδιο αποτελείται από 64 άρθρα τα οποία είναι χωρισμένα σε τρία μέρη. Το Πρώτο Μέρος περιλαμβάνει 7 κεφάλαια και τα άρθρα 1 έως 26. Στο Κεφάλαιο Α΄, καθορίζονται ο σκοπός, το αντικείμενο, οι ορισμοί το πεδίο εφαρμογής για την ανάκτηση και διαχείριση των περιουσιακών αυτών στοιχείων.

Το Κεφάλαιο Β, αφορά το φορέα διαχείρισης ο οποίος δεν είναι άλλος παρά η Γενική Διεύθυνση του Σώματος Δίωξης Ηλεκτρονικού Εγκλήματος και καθορίζονται οι αρμοδιότητες του φορέα και να πούμε, ότι ο φορέας αυτός διαθέτει εξειδικευμένο προσωπικό, προσωπικό με γνώσεις και με εμπειρία. Επικαιροποιούνται διατάξεις σχετικά με τον φορέα διαχείρισης των περιουσιακών στοιχείων και υπάγεται στη Γενική Γραμματεία Φορολογικής Πολιτικής και Δημόσιας Περιουσίας του Υπουργείου Οικονομικών.

Το Κεφάλαιο Γ΄, περιλαμβάνει διατάξεις για το Κεντρικό Μητρώο Διαχείρισης Δεσμευμένων και Δημευμένων Περιουσιακών Στοιχείων και καθορίζονται η δομή του μητρώου, οι όροι πρόσβασης, οι αρμόδιες αρχές διαχείρισης και καταχώρησης στοιχείων στο μητρώο, καθώς, και οι αρμόδιες αρχές για τη λειτουργία του μητρώου αυτού.

Κεντρικός διαχειριστής, όπως είπα προηγουμένως, είναι το ΣΔΟΕ και αναλαμβάνει τον συντονισμό των αρμόδιων αρχών που θα διαχειρίζονται και θα καταχωρούν στο μητρώο αυτό. Δηλαδή με λίγα λόγια μπαίνει μία σειρά, μπαίνουν διαδικασίες και πλέον μπαίνει και με το νομοσχέδιο αυτό ένας συντονισμός. Ξεκαθαρίζει το τοπίο. Γιατί σήμερα που μιλάμε, δεν υπάρχει ξεκάθαρη εικόνα ποια είναι η αξία, ποια είναι τα ακίνητα και πώς μπορούν αυτά να αξιοποιηθούν προς το δημόσιο συμφέρον.

Στο κεφάλαιο 4Δ΄, περιλαμβάνονται άρθρα για τη διαχείριση των περιουσιακών αυτών στοιχείων, το χρηματικό ποσό που μπορεί να είναι χρήματα των κινητών και ακίνητων περιουσιακών στοιχείων. Άρα, λοιπόν, για όλα αυτά τα περιουσιακά στοιχεία έρχεται το νομοσχέδιο αυτό και με ξεκάθαρο τρόπο δίνει τις λεπτομέρειες. Η διαχείριση δύναται να περιλαμβάνει εκμίσθωση ακινήτου ή παραχώρηση σε τρίτους, με αντάλλαγμα μόνο για την εξυπηρέτηση του δημοσίου σκοπού, μετά βέβαια από απόφαση του Υπουργού Οικονομικών. Σε περίπτωση που ένα ακίνητο είναι μεγάλης αξίας, η διαχείριση κατά το διάστημα της δέσμευσης δύναται να ανατεθεί στην ΕΤΑΔ, δηλαδή στην εταιρεία ακινήτων του δημοσίου.

Στο κεφάλαιο Ε΄, ρυθμίζονται θέματα επιστροφής και απόδοσης δεσμευμένων και δημευμένων περιουσιακών στοιχείων.

 Στο κεφάλαιο ΣΤ΄, αφορά οργανωτικά ζητήματα του φορέα διαχείρισης. Στο σημείο αυτό, επιτρέψτε μου να πω, ότι, ακούσαμε με μεγάλη προσοχή τους φορείς στην συνεδρίαση της Επιτροπής και μπορούμε να πούμε ότι, ναι, υπάρχουν ελλείψεις προσωπικού στο ΣΔΟΕ, αλλά, η Κυβέρνηση η σημερινή τολμά και έρχεται να προσθέσει αρμοδιότητες του ΣΔΟΕ και όταν για πολλά χρόνια ήταν οι αρμοδιότητες του ΣΔΟΕ και το ΣΔΟΕ υποστελεχωμένο, η Κυβέρνηση αυτή έρχεται να δώσει ιδιαίτερη προσοχή σε αυτόν τον ελεγκτικό μηχανισμό.

 Το κεφάλαιο Ζ΄, περιλαμβάνει εξουσιοδοτικές και καταργούμενες διατάξεις. Το δεύτερο μέρος, περιλαμβάνει 19 άρθρα τα οποία αφορούν λήψη μέτρων για την εφαρμογή του Κανονισμού, ο οποίος θεσπίζει κανόνες και διαδικασίες σχετικά με το πλαίσιο για την ανάκαμψη, την εξυγίανση και την εικόνα των συμβαλλόμενων και αδειοδοτημένων κατά τον Κανονισμό, όπως και κανόνες σχετικά με τη σύναψη συμφωνιών με τρίτες χώρες στον τομέα της ανάκαμψης και της εξυγίανσης κεντρικών αντισυμβαλλομένων. Επίσης, ενσωματώνει τις τροποποιήσεις στις Οδηγίες της Ευρώπης οι οποίες υιοθετήθηκαν από τον Κανονισμό 2021 του 2023. Ορίζεται η Επιτροπή Κεφαλαιαγοράς, ως αρχή εξυγίανσης των κεντρικών αντισυμβαλλόμενων στην Ελλάδα και καθορίζονται οι αρμοδιότητες της Επιτροπής Κεφαλαιαγοράς, αλλά και του Υπουργείου Οικονομικών. Τροποποιείται το έργο της επιτροπής λήψης μέτρων εξυγίανσης και ο Οργανισμός της Επιτροπής Κεφαλαιαγοράς, προκειμένου να συμπεριληφθεί στο έργο της μονάδας εξυγίανσης των επενδύσεων και η εξυγίανση των κεντρικών αντισυμβαλλόμενων στην Ελλάδα.

 Το γ΄ μέρος, αποτελείται από 19 άρθρα, 46 έως 64, τα οποία αφορούν τη λήψη μέτρων προς εφαρμογή του Κανονισμού 2019/1238 του Ευρωπαϊκού Κοινοβουλίου και του Συμβουλίου της 20ής Ιουνίου, σχετικά με τη θέσπιση πανευρωπαϊκού ατομικού συνταξιοδοτικού προϊόντος, το λεγόμενο (PEPP), το οποίο αποτελεί ένα εθελοντικό πρόγραμμα της Ευρώπης που δίνει δυνατότητα στους πολίτες, να αποταμιεύουν για τη συνταξιοδότησή τους μέσω ευρέος φάσματος χρηματοπιστωτικών ιδρυμάτων ολόκληρης της Ευρώπης, τα οποία θα είναι σε θέση να το προσφέρουν.

 Κυρίες και κύριοι συνάδελφοι, με το νομοσχέδιο αυτό όπως είπα και στην αρχή της εισήγησής μου, η χώρα μας ανεβαίνει κατηγορία. Σήμερα που μιλάμε, δεν υπάρχει σαφέστατη εικόνα για τα δεσμευμένα, τα κατασχεμένα περιουσιακά στοιχεία. Με το νομοσχέδιο αυτό, ένας φορέας διαχείρισης δύναται να συντονίσει όλη τη δημόσια διοίκηση και όλες τις αρμόδιες αρχές προκειμένου να υπάρχει μια ξεκάθαρη εικόνα.

Όμως, αυτό το οποίο πρέπει να κρατήσουμε είναι ότι, με το νομοσχέδιο αυτό, ενισχύεται η διαφάνεια, ενισχύονται τα δημόσια έσοδα, υπάρχουν δυνατότητες στον Υπουργό Οικονομικών να πάρει αποφάσεις κατόπιν εισηγήσεως της αρμόδιας γνωμοδοτικής επιτροπής, που για να υπάρχει όφελος για το ελληνικό δημόσιο, ξεκαθαρίζονται διαδικασίες που δεν υπήρχαν μέχρι σήμερα. Και με λεπτομέρεια με κάθε λεπτομέρεια, αυτό το νομοσχέδιο έρχεται και βάζει ουσιαστικές διαδικασίες. Καθώς επίσης, έρχεται με διατάξεις και εναρμονίζει την ελληνική νομοθεσία με την ευρωπαϊκή νομοθεσία, προκειμένου να προχωρήσουμε βήματα μπροστά.

Με λίγα λόγια, είναι ένα νομοσχέδιο που εισηγούμαι και που πιστεύω ότι όλες οι πτέρυγες του Κοινοβουλίου πρέπει να ψηφίσουν, πρέπει να υπερψηφίσουν. Οι όποιες αμφιβολίες ή αρνήσεις υπάρχουν, πρέπει να τεκμηριωθούν με συγκεκριμένα επιχειρήματα. Ακούσαμε τους φορείς, και είδαμε ότι και οι φορείς ήταν θετικοί, στην κατεύθυνση που καθορίζει το συγκεκριμένο νομοσχέδιο, και νομίζω ότι σε αυτή την κατεύθυνση πρέπει να κινηθούμε. Ακούσαμε τους φορείς, είδαμε πράγματα από τους φορείς τα οποία πρέπει να βελτιώσουμε, ναι όπως για παράδειγμα ότι το ΣΔΟΕ είναι υποστελεχωμένο κύριε Υπουργέ, ένα θέμα το οποίο το ακούσαμε, και είναι θέματα τα οποία πρέπει να διορθώσουμε στο μέλλον. Όπως επίσης, πρέπει να ενισχύσουμε το ΣΔΟΕ σε αρμοδιότητες, και να πάρει και φορολογικό αντικείμενο. Ναι, είναι πράγματα που πρέπει να τα δούμε. Άλλο όμως είναι να λες ένα ξερό όχι σε όλα, όταν έχεις διατάξεις ουσιαστικές που εναρμονίζουν την ευρωπαϊκή νομοθεσία με την ελληνική νομοθεσία, που εκσυγχρονίζουν το πλαίσιο, που εξειδικεύουν τις διαδικασίες και είναι διαφορετικό από το να λες ότι εγώ αρνούμαι χωρίς να έχω επιχειρήματα. Άρα λοιπόν, νομίζω ότι όλες οι πτέρυγες του Κοινοβουλίου πρέπει να υπερψηφίσουν αυτό το νομοσχέδιο. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει η κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Ευχαριστώ πολύ κύριε Πρόεδρε. Κυρίες και κύριοι συνάδελφοι, θέλω να ξεκινήσω την εισήγησή μου με δύο ερωτήσεις για τον Υπουργό. Πρώτον, θα απαντήσετε σε κάποια από τα ζητήματα που διατυπώθηκαν για το μέρος α΄ του νομοσχεδίου και από εμάς και από τους φορείς; Δεύτερον, μου προκάλεσε πολύ έντονο ενδιαφέρον, στις εισηγήσεις, δεν κάνατε καμία αναφορά στα μέρη β΄, γ΄ και δ΄ του νομοσχεδίου. Μπορεί να μην εμπίπτουν αμιγώς στις αρμοδιότητές σας, αλλά θα περιμέναμε την άποψή σας μετά και την ακρόαση των φορέων. Γιατί αν θέλετε τη θετική μας ψήφο, πρέπει να δίνετε και τις αναγκαίες διευκρινίσεις.

Σχετικά με τις διατάξεις του μέρους α΄ με τις οποίες επικαιροποιούνται οι διατάξεις σχετικά με τον φορέα διαχείρισης των δεσμευμένων, κατασχεμένων και δημευμένων περιουσιακών στοιχείων, εμείς έχουμε έντονες επιφυλάξεις όχι ως προς τη σκοπιμότητά τους, αλλά προς τη δυνατότητα εφαρμογής τους από το ΣΔΟΕ. Γιατί επαναλαμβάνω, ότι από αυτά που ακούσαμε στην ακρόαση φορέων, δεν είναι καθόλου ενθαρρυντικά και δεν συμβαδίζουν με την εικόνα της αναβάθμισης του υφιστάμενου πλαισίου λειτουργίας.

Ο Γενικός Διευθυντής του Σώματος Δίωξης Ηλεκτρονικού Εγκλήματος, είπε ότι έχει 40% κενές οργανικές θέσεις στο ΣΔΟΕ, γιατί από το 2015 και μετά έχει μείνει χωρίς σοβαρή στελεχιακή υποστήριξη. Και μάλιστα, μας υπενθύμισε και το φιάσκο με τις 20.000 υποθέσεις που παραγράφηκαν, λόγω της μεταφοράς τους από το ΣΔΟΕ στη νεοσύστατη ΑΑΔΕ και την επιστροφή του στο ΣΔΟΕ, για να μην ξεχνάμε ότι οργανωτικές παλινωδίες τα τελευταία 8 χρόνια, έχουν σοβαρές συνέπειες στο δημόσιο συμφέρον.

Και επισήμανε ο Γενικός Διευθυντής, ότι για να λειτουργήσει το Κεντρικό Μητρώο Διαχείρισης Δεσμευμένων και Δημευμένων Περιουσιακών Στοιχείων στο ΣΔΟΕ, χρειάζεται εξειδικευμένο προσωπικό, δηλαδή, μηχανικοί, υπάλληλοι πληροφορικής, νομικοί αλλά και υπάλληλοι οικονομικής κατεύθυνσης.

Εμείς δεν περιμένουμε να λειτουργήσει άμεσα το εργαλείο αυτό, αν λειτουργήσει ποτέ. Για αυτό ρωτάμε, γιατί χρειάζεται να φτιαχτεί το νέο εργαλείο για τα κατασχεμένα και δεσμευμένα περιουσιακά στοιχεία; Δεν μπορούσαν να αξιοποιηθούν τα εργαλεία του Ενιαίου Μητρώου Ακίνητης Περιουσίας του Δημοσίου και του ψηφιακού έργου Ψηφιακές Υπηρεσίες Δημόσιας Περιουσίας και Εθνικών Κληροδοτημάτων, τουλάχιστον για τα ακίνητα; Δεν πήραμε απάντηση ως προς αυτό.

Ακούσαμε ότι οι νέοι εργαζόμενοι από την κινητικότητα στερούνται της απαραίτητης ελεγκτικής εμπειρίας, αλλά και των κινήτρων, ώστε να καταστούν αμέσως αποτελεσματικοί στη διαχείριση των εισαγγελικών παραγγελιών και ότι παραιτούνται και φεύγουν. Εμείς για τα θέματα αυτά έχουμε προτείνει, με την τροπολογία που καταθέσαμε στο προηγούμενο νομοσχέδιο του Υπουργείου Οικονομικών, την προσωπική διαφορά, όχι μόνο να τη λαμβάνουν οι νέοι υπάλληλοι του Υπουργείου Οικονομικών που έχουν προσληφθεί έως τώρα, αλλά και αυτοί που θα προσληφθούν στο μέλλον. Έτσι θα λυθεί, έστω και προσωρινά, το ζήτημα της προσέλκυσης προσωπικού υψηλών προσόντων στην Ανεξάρτητη Αρχή Δημοσίων Εσόδων και στις υπηρεσίες του Υπουργείου Οικονομικών. Δεν τολμήσατε, κύριε Υπουργέ, να πάρετε αυτή την πρωτοβουλία, αλλά υπάρχουν και άλλα ζητήματα που δεν απαντήσατε.

Έχουμε ένα υπόμνημα από τον πρόεδρο της Αρχής Καταπολέμησης της Νομιμοποίησης Εσόδων από Εγκληματικές Δραστηριότητες. Λέει ο Πρόεδρος ότι δεν θα έπρεπε να συμπεριλαμβάνεται η Αρχή στις αρμόδιες αρχές διαχείρισης και καταχώρησης των στοιχείων στο μητρώο, ακριβώς λόγω του ότι οι διατάξεις μας αποτελούν ένα εντελώς προσωρινό και έκτακτο μέτρο για τα δεσμευθέντα με αυτές περιουσιακά στοιχεία, σε πολύ σύντομο χρονικό διάστημα και μέχρι την τελική απόφαση των αρμόδιων δικαστικών αρχών.

Εσείς τι απαντάτε, κύριε Υπουργέ, σε αυτό το επιχείρημα; Γιατί με το άρθρο 16 εμπλέκετε την ΕΤΑΔ Α.Ε., τη θυγατρική του υπερταμείου, στη διαχείριση δεσμευμένων ή κατασχεμένων ακινήτων μεγάλης οικονομικής αξίας. Σας ξαναρωτάμε γιατί εμπίπτει άμεσα στην αρμοδιότητά σας. Τόσο καλά τα έχει πάει η ΕΤΑΔ με τη διαχείριση των 70.000 ακινήτων, της οποίας την κυριότητα της δώσατε; Αυτό το υπερταμείο τόσο αχόρταγο είναι; Δεν του φτάνει με ό,τι το προίκισε ο ΣΥΡΙΖΑ, αλλά και εσείς, κύριε Υπουργέ, και πρέπει να ασχοληθεί και με τα δεσμευμένα ακίνητα;

Με αφορμή αυτό το θέμα, κύριε Υπουργέ, ξέρετε ότι το Συμβούλιο της Επικρατείας έδωσε προθεσμία 6 μηνών στο Υπουργείο Οικονομικών να συμμορφωθεί με τις προηγούμενες αποφάσεις του και να προβεί σε όλες τις απαιτούμενες ενέργειες, για να επιστραφούν οι μετοχές των ΕΥΔΑΠ και ΕΥΑΘ στο Δημόσιο, που τώρα βρίσκονται στο Υπερταμείο. Άρα απορρίπτει τον ν.4964/2022 του περασμένου καλοκαιριού, παραβιάζει τις αποφάσεις της Ολομέλειας για την αντισυνταγματικότητα της υπαγωγής των υπηρεσιών ύδρευσης και αποχέτευσης στο υπερταμείο. Περιμένω μια απάντηση και για αυτό το θέμα, γιατί και αυτό εμπίπτει στην αρμοδιότητά σας.

Περνάω τώρα στις διατάξεις του μέρους Β΄, σχετικά με το πλαίσιο για την ανάκαμψη και την εξυγίανση κεντρικών αντισυμβαλλομένων. Και πάλι εδώ το ζήτημα δεν είναι οι διατάξεις, αλλά ποιοι αναλαμβάνουν να τις περιφρουρήσουν και να τις εφαρμόσουν. Έχουμε ένα ενυπόγραφο υπόμνημα των εργαζομένων στην Επιτροπή Κεφαλαιαγοράς, αλλά και την τοποθέτηση των εργαζομένων τους, ότι τα προβλήματα στελέχωσης είναι τόσο σημαντικά, ώστε οι νέες αρμοδιότητες μειώνουν την ποιότητα του έργου τους. «Φωνή βοώντος εν τη ερήμω». Σας το λέμε ότι σε μια χώρα που βίωσε το σοβαρό σκάνδαλο της Folli Follie την περίοδο του ΣΥΡΙΖΑ, δικαιούστε να αφήνετε την Αρχή αυτή να αποστεώνεται;

Όμως και ο Αντιπρόεδρος της Επιτροπής Κεφαλαιαγοράς επισήμανε τα σοβαρά προβλήματα υποστελέχωσης της Επιτροπής Κεφαλαιαγοράς και είπε επίσης, δικαίως κατά εμάς, ότι ο πανευρωπαϊκός ατομικός συνταξιοδοτικός λογαριασμός θα έπρεπε να είναι στην εποπτεία της Τράπεζας της Ελλάδος ως ασφαλιστικό προϊόν και όχι στην Επιτροπή Κεφαλαιαγοράς. Περιμένω μια απάντηση και για αυτό το θέμα. Κύριε Υπουργέ και κύριοι συνάδελφοι, σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Τον λόγο έχει η κυρία Ελευθεριάδου.

 **ΣΟΥΛΤΑΝΑ ΕΛΕΥΘΕΡΙΑΔΟΥ (Εισηγήτρια της Μειοψηφίας)**: Ευχαριστώ, κύριε Πρόεδρε.

 Κυρίες και κύριοι Βουλευτές, όπως φαίνεται θα είναι η τελευταία συνεδρίαση της Επιτροπής Οικονομικών. Εύχομαι καλή προσωπική επιτυχία σε όλα τα μέλη της Επιτροπής και στο επανιδείν.

 Δυστυχώς, όμως το Υπουργείο δεν άλλαξε την τακτική του και πάλι φέρνει ένα νομοσχέδιο χωρίς αρχή, μέση και τέλος πριν τις εκλογές με ολόκληρο Μέρος, το Μέρος Δ΄, κύριε Υπουργέ, να λείπει από τη διαβούλευση χωρίς να υπάρχει κανένας λόγος να αλλάξει άρον - άρον το πλαίσιο για τη διαχείριση δεσμευμένων, κατασχεμένων και δημευμένων περιουσιακών στοιχείων, εκτός αν κάποιοι σας πίεζαν, κύριε Υπουργέ, και ρωτήσαμε ποια αρχή, ποιος φορέας, ζήτησε αυτή την αλλαγή.

 Μιλάτε, λοιπόν, και ο Εισηγητής σας και εσείς, κύριε Υπουργέ - στα πρακτικά της Βουλής αποτυπώνεται - για διαφάνεια και αναβάθμιση της χώρας μας στον τομέα αυτό της διαφάνειας, όταν εσείς ήσασταν που το 2019 με την αλλαγή του Ποινικού Κώδικα απαγορεύσατε ουσιαστικά να παραμένουν δεσμευμένα πάνω από 18 μήνες περιουσιακά στοιχεία, τα οποία είχαν δεσμευτεί με απόφαση της Αρχής Καταπολέμησης της Νομιμοποίησης Εσόδων από Εγκληματικές Ενέργειες και τα οποία δεσμεύτηκαν λόγω βαρύτατων οικονομικών εγκλημάτων και μάλιστα δεν μείνατε σε αυτό, αλλά μετά από λίγο καιρό φέρατε και τροπολογία με την οποία επιβάλλατε στις δικαστικές και ανακριτικές αρχές μέσα σε τρεις μήνες να ελέγξουν εκατοντάδες υποθέσεις βαρύτατου οικονομικού εγκλήματος και να αποφανθούν για το αν πρέπει να γίνει άρση της απόφασης της Προέδρου της Αρχής Καταπολέμησης.

 Καταλαβαίνετε ότι εκατοντάδες υποθέσεις, κύριε Υπουργέ, και θέλω να με ακούτε για να απαντήσετε, έπρεπε να εξεταστούν μέσα σε πολύ μικρό χρονικό διάστημα και υπήρχε ο κίνδυνος, δεν ξέρω τα αποτελέσματα, εάν επήλθε και ο κίνδυνος να αποδεσμευθούν περιουσιακά στοιχεία δεσμευμένα από την Αρχή Καταπολέμησης της Νομιμοποίησης Εσόδων από Εγκληματικές Ενέργειες ύψους 1,02 δισεκατομμυρίων ευρώ.

Περιμένουμε να μας πείτε, λοιπόν, ποια ήταν τα αποτελέσματα, πόσες υποθέσεις εξετάστηκαν, πόσες άρσεις αποφάσεων της Προέδρου της Αρχής έγιναν και τι περιουσιακά στοιχεία αποδεσμεύτηκαν.

Επίσης, βλέπω στα πρακτικά ότι αναφέρατε, κύριε Υπουργέ, ότι οι σχετικές διατάξεις του νομοσχεδίου βρίσκονται σε πλήρη εναρμόνιση με τη στόχευση, αλλά και το περιεχόμενο της Οδηγίας 2014/42 της Ευρωπαϊκής Ένωσης. Γνωρίζετε, βέβαια, ότι ο κ. Παπαδημούλης ο Ευρωβουλευτής μας είχε καταθέσει ερώτηση στην Κομισιόν για το πόσο εκείνη η τροποποίηση του Ποινικού Κώδικα και η τροπολογία που φέρατε - που αναφέρθηκα πριν - ήταν σύμφωνη με τους κανόνες της Ευρωπαϊκής Ένωσης και πώς αξιολογεί η Κομισιόν τη ρύθμιση.

 Τι είπε στην απάντησή της η Κομισιόν;

 Ότι ενδέχεται να επηρεάσει η συγκεκριμένη νομοθέτησή σας τη μεταφορά Οδηγιών της Ευρωπαϊκής Ένωσης, όπως είναι η Οδηγία που αναφέρατε χθες στα πρακτικά, η Οδηγία υπ. αριθμ. 2014/ 42 και ως εκ τούτου ανέμενε η Κομισιόν την επίσημη κοινοποίηση από την κυβέρνησή σας του νομοσχεδίου.

Να μας πείτε τι έγινε μετά, αν όντως το νομοσχέδιο αυτό, έτσι όπως το φέρατε για την άρση της δέσμευσης των περιουσιακών στοιχείων από την Αρχή Καταπολέμησης Νομιμοποίησης Εσόδων από Εγκληματικές Ενέργειες συμφώνησε η Κομισιόν με αυτό.

Τώρα πάω στο νομοσχέδιο πολύ γρήγορα στο Μέρος Α΄ «εκποίηση κινητών, φορέας διαχείρισης, η Γενική Διεύθυνση ΣΔΟΕ» και εδώ πέρα, αφού να πούμε πρώτα ότι υποβαθμίσατε τη ΣΔΟΕ και από Ειδική Γραμματεία την κάνατε Γενική Διεύθυνση, έχει η ΣΔΟΕ το δικαίωμα να εκποιήσει περιουσιακά στοιχεία κινητά αξίας άνω των 300.000 ευρώ και αν δεν μπορέσει μετά από τρεις προσπάθειες, να μειώσει το τίμημα.

 Αυτό πάλι με ποιο δικαίωμα θα το κάνει και με ποιους όρους θα το κάνει και με ποια διαδικασία θα πρέπει να μας πείτε.

Δεσμευμένα ακίνητα. Τα δεσμευμένα ακίνητα δεν εκποιούνται, λέτε, αλλά μπορεί να γίνει εκμίσθωση αυτών. Στην περίπτωση, μάλιστα, ακινήτου μεγάλης οικονομικής αξίας, η όποια αξία θα καθορίζεται μελλοντικά -θα μας πείτε τον τρόπο με τον οποίο θα καθορίζεται με υπουργική απόφαση- η διαχείριση ανατίθεται στην ΕΤΑΔ Α.Ε. Και ρωτάμε, γιατί στην ΕΤΑΔ Α.Ε.; Αν επιτρέπεται μάλλον και η μακροχρόνια παραχώρηση εκμίσθωση και για πόσο χρονικό διάστημα. Και ρωτάμε, κύριε Υπουργέ, υφίστανται σήμερα ακίνητα μεγάλης αξίας δεσμευμένα, που περιμένουν το νέο πλαίσιο για να αξιοποιηθούν; Και ρωτάω και συγκεκριμένα, κύριε Υπουργέ, και θα ήθελα μια απάντηση αύριο, αν μπορείτε.

Στην Καβάλα η Αρχή Καταπολέμησης Εξόδων από εγκληματικές ενέργειες, έχει δεσμεύσει το εργοστάσιο της μοναδικής λιπασματοβιομηχανίας της χώρας. Η δέσμευση έγινε πριν την ψήφιση του νομοσχεδίου σας. Σας ρωτάω και θα ήθελα μια απάντηση αύριο και την απάντηση την περιμένει όλη η Καβάλα. Έχουν αποδεσμευτεί οι εγκαταστάσεις της μοναδικής λιπασματοβιομηχανίας της χώρας; Και αν ναι, πότε και τι μέλλει γενέσθαι με αυτές. Γιατί, αυτή τη στιγμή, παρόλο που ήταν δεσμευμένες οι εγκαταστάσεις και είναι σίγουρα μεγάλης αξίας, ιδιαίτερα μεγάλης αξίας, εκμισθώνονται από την ΕΛΦΕ, από την εταιρεία που της είχε παραχωρηθεί από το ελληνικό δημόσιο, σε εταιρείες -τα έχουμε πει πολλές φορές- αγνώστου προέλευσης, νεοϊδρυθείσες, κυπριακές, με πολύ μικρό αντίτιμο. Επομένως, θα ήθελα μια απάντηση στην εκπνοή της κυβερνητικής σας θητείας και ενώ σας έχω μιλήσει, πάρα πολλές φορές, για αυτό το θέμα, να μου πείτε τι γίνεται με τις εγκαταστάσεις της μοναδικής λιπασματοβιομηχανίας της χώρας.

Δημευμένα ακίνητα. Ανήκουν στο ελληνικό δημόσιο, κύριε Υπουργέ. Για ποιο λόγο επιλέγεται η ΕΤΑΔ για διαχειρίστρια; Είναι στην ιδιοκτησία του ελληνικού δημοσίου. Δεν μπορεί να τα διαχειριστεί το ελληνικό δημόσιο; Επιτόκιο δεσμευμένων λογαριασμών που τηρούνται στο Ταμείο Παρακαταθηκών και Δανείων, σε αυτό το άρθρο. Θα ορίσετε, λέει, με υπουργική απόφαση, ποιο θα είναι το επιτόκιο στα χρήματα αυτά, σε περίπτωση που επιστρέψουν στους ιδιοκτήτες, σε αυτούς που ανήκουν τα χρήματα. Γιατί να μην είναι το ίδιο επιτόκιο και γιατί να μην οριστεί σήμερα αυτό, το ίδιο επιτόκιο με τους καταθετικούς λογαριασμούς, δηλαδή το 0,04%. Υπάρχει περίπτωση να βάλετε μεγαλύτερο επιτόκιο εις βάρος του ελληνικού δημοσίου, για ανθρώπους οι οποίοι κατηγορούνται για βαρύτατα οικονομικά εγκλήματα; Τουλάχιστον, να δεσμευτείτε ότι θα είναι ίσο ή μικρότερο, με το επιτόκιο που ισχύει σήμερα για τους καταθετικούς, τους απλούς καταθετικούς λογαριασμούς.

Για την Έκθεση του Γενικού Λογιστηρίου του Κράτους, δεν υπάρχει καμία εκτίμηση δαπανών. Μιλάτε μέσα στο νομοσχέδιο για δαπάνη για σύσταση του μητρώου, για δαπάνη για την ΕΤΑΔ για τα έξοδα διαχείρισης, για δαπάνη από καταβολή τόκων στους δικαιούχους, τους τόκους που λέγαμε πριν, σε περίπτωση απόδοσης των κατασχεμένων δεσμευμένων περιουσιακών στοιχείων και χρημάτων, αλλά δεν μας λέτε πόσο θα είναι η δαπάνη αυτή, ποσό εκτιμάτε να είναι η δαπάνη αυτή.

Στο δεύτερο μέρος, πλαίσιο για την ανάκαμψη και εξυγίανση κεντρικών αντισυμβαλλομένων, Αρχή Εξυγίανσης ορίζετε την Επιτροπή Κεφαλαιαγοράς. Και εδώ τίθεται το μεγάλο ερώτημα. Εσείς την ορίζετε. Η Επιτροπή Κεφαλαιαγοράς μπορεί να υλοποιήσει το νομοσχέδιό σας και το ρόλο που της δίδετε; Διότι οι εκπρόσωποί της και οι εργαζόμενοι και εκπρόσωποι οι νόμιμοι, μας μίλησαν για υποστελέχωση της Επιτροπής Κεφαλαιαγοράς, τεράστια υποστελέχωση, για έλλειψη υλικοτεχνικής υποδομής και για έλλειψη εκπαίδευσης και εμπειρίας των ήδη εργαζομένων, για το έργο που τους αναθέτετε. Επομένως, θα λάβετε υπόψη την άποψή τους ή απλά νομοθετείτε για να μείνει το νομοθέτημα κενό γράμμα και να μην υλοποιηθεί ποτέ; Μπορεί και για αυτό, γιατί έχουμε πει ότι σας ενδιαφέρει η επικοινωνία και όχι η ουσία.

Στο τρίτο μέρος, μιλάει για το εθελοντικό ατομικό πανευρωπαϊκό συνταξιοδοτικό προϊόν. Δεν είπατε λέξη στις προηγούμενες συνεδριάσεις. Θα ήθελα, πραγματικά, να τοποθετηθείτε σήμερα και να μας απαντήσετε. Είναι εθελοντικό. Έχετε σκοπό να το εντάξετε στην ιδιωτική υποχρεωτική επικουρική ασφάλιση; Ναι ή όχι;

Όσον αφορά στα θέματα των συντάξεων και των συνταξιούχων πρέπει να πούμε, ότι αφού ανεβάσατε τα όρια συνταξιοδότησης στα 67 έτη, εσείς το κάνατε αυτό, και μειώσατε δεκάδες φορές τις συντάξεις, εσείς το κάνατε αυτά, αφού κόψατε την 13η σύνταξη, ενώ είχατε υποσχεθεί ότι δεν θα την κόψετε, αφού ουσιαστικά θα πω ότι «κλέψατε», στερήσατε από τους συνταξιούχους τα αναδρομικά, τα οποία δικαιούνταν, αφού καταστρέψατε τον ΕΦΚΑ, τον αποδιοργανώσατε, με αποτέλεσμα να υπάρχουν σήμερα εκατοντάδες χιλιάδες εκκρεμείς συντάξεις, αφού δεν νομοθετήσατε ούτε μία θετική ρύθμιση για το συνταξιοδοτικό της χώρας, έρχεστε στη λήξη της θητείας σας και νομοθετείτε ευχολόγια ατομικής πανευρωπαϊκής ασφάλισης.

Κύριε Πρόεδρε, θα μου επιτρέψετε να πω δύο λόγια για τα νούμερα του τρόμου, που ακούστηκαν χτες στην παρουσίαση του προγράμματός μας, για τα κόκκινα δάνεια, μια και είμαστε στην Επιτροπή Οικονομικών Υποθέσεων.

Το ιδιωτικό χρέος επί δικής σας διακυβέρνησης κύριε Υπουργέ αυξήθηκε 40 δισεκατομμύρια ευρώ, αυτή τη στιγμή χρωστάνε 4,2 εκατομμύρια πολίτες στην Ελλάδα, ένα εκατομμύριο λογαριασμοί είναι δεσμευμένοι και 111 δισεκατομμύρια ευρώ είναι το συνολικό μέγεθος των κόκκινων δανείων.

Έχετε νομοθετήσει τα τελευταία τέσσερα χρόνια με ένα και μοναδικό σκοπό, να υλοποιηθεί η μεγαλύτερη ανακατανομή πλούτου από το Δεύτερο Παγκόσμιο Πόλεμο έως και σήμερα και είναι συνειδητή επιλογή σας. Ψηφίσατε, κύριε Υπουργέ, σε συνεργασία με άλλους Υπουργούς, του Υπουργείου Δικαιοσύνης κυρίως, το νέο Πτωχευτικό Κώδικα, ο οποίος ουσιαστικά κατήργησε οποιαδήποτε προστασία της πρώτης κατοικίας και έκανε πτωχευτική περιουσία τους μισθούς και τις συντάξεις των Ελλήνων πολιτών.

Ψηφίσατε έναν εξωδικαστικό μηχανισμό στον οποίον τα funds και οι τράπεζες δεν είχαν καμία υποχρέωση να συμμετέχουν και δεν ωφελήθηκε απολύτως κανείς.

Ψηφίσατε το εκτρωματικό νομοσχέδιο του Ηρακλή, το οποίο συνδέσατε με νόμο του 2003 και ανοίξατε στον δρόμο στα funds, να προχωρήσουν σε πλειστηριασμούς πρώτης κατοικίας, αγροτικής γης, ιδιοκτησίας μικρομεσαίων επιχειρήσεων.

Όλα αυτά τα κάνατε με δική σας πολιτική πρωτοβουλία και επιλογή απολύτως συνειδητά και γι’ αυτό ο ελληνικός λαός πρέπει να μάθει σήμερα, πρέπει να ξέρει και ο τελευταίος πολίτης στην πιο απομακρυσμένη περιοχή, ότι την επομένη των εκλογών στις 22 του μηνός όταν ο ΣΥΡΙΖΑ θα έχει βγει πρώτο κόμμα και θα δημιουργηθεί μια κυβέρνηση προοδευτική συνεργασίας, το πρώτο νομοσχέδιο που θα φέρει θα είναι η αναστολή των πλειστηριασμών της πρώτης κατοικίας και αμέσως μετά ό,τι ανακοίνωσε χθες ο Πρόεδρος μας, ο Αλέξης Τσίπρας, θα αναφερθώ αναλυτικά αύριο στην Ολομέλεια, θα υλοποιηθεί, γιατί ήρθε η ώρα να σταματήσει η αισχροκέρδεια των 15 επιχειρήσεων των δικών σας φίλων και ημετέρων, η αισχροκέρδεια των τραπεζών η αισχροκέρδεια της Νέας Δημοκρατίας και ήρθε η ώρα να αποδοθεί δικαιοσύνη παντού. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει ο κ. Υφυπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Να κάνω μια διευκρίνιση στην ερώτηση της κυρίας συναδέλφου, της κυρίας Ελευθεριάδου, για την Αρχή Καταπολέμησης Νομιμοποίησης Εσόδων από Εγκληματικές Δραστηριότητες.

Κυρία Ελευθεριάδου, σύμφωνα με το άρθρο 4 του νομοσχεδίου, που ο παρών έχει εφαρμογή στις περιπτώσεις στην παράγραφο 2 αναφέρει ότι «εξαιρούνται από το πεδίο εφαρμογής του παρόντος περιουσιακά στοιχεία που δεσμεύονται από την Αρχή Καταπολέμησης Νομιμοποίησης Εσόδων από Εγκληματικές Δραστηριότητες, σύμφωνα με την παράγραφο 7 του άρθρου 42 του ν.4557/2018 πριν από τη διαβίβαση των σχετικών διατάξεων δέσμευσης, συμπεριλαμβανομένης της κατάσχεσης στις αρμόδιες εισαγγελικές αρχές». Αυτό για διευκρίνιση.

Όσον αφορά στο ιδιωτικό χρέος, που κάνατε χθες την εκδήλωση αυτή. Σας θυμίζω μόνο, γιατί έτσι αόριστα λέτε πολύ ωραία 40 δισεκατομμύρια, συγκεκριμένα πράγματα για τις φορολογικές υποχρεώσεις των πολιτών προς την Εφορία, της αρμοδιότητάς μου.

Στις 31/12/2014, 74 δισεκατομμύρια ευρώ. Οι πολίτες είχαν ληξιπρόθεσμα χρέη στις ΔΥΟ 31/12 του 2014, 74 δισεκατομμύρια ευρώ.

31/12/18, 104 δισεκατομμύρια ευρώ. Αν μπείτε στα στοιχεία της ΑΑΔΕ θα τα δείτε αυτά. 30 δισεκατομμύρια ευρώ αυξήθηκαν στα τέσσερα χρόνια διακυβέρνησης του ΣΥΡΙΖΑ μόνο οι οφειλές των πολιτών προς τις ΔΟΥ. Σήμερα είναι 111 δισεκατομμύρια. Αυξήθηκαν 7 - 8 δισεκατομμύρια ευρώ. Αυτές είναι οι ληξιπρόθεσμες οφειλές της τετραετίας της κυβέρνησης του Κυριάκου Μητσοτάκη.

Είναι λίγα; Όχι, δεν είναι λίγα, είναι πολλά και αυτά τα 7 - 8 δισεκατομμύρια που αυξήθηκαν και όλα συνολικά συσσωρευμένα όλα τα χρόνια. Γι’ αυτό, φέραμε το θεσμικό πλαίσιο των ρυθμίσεων στο προηγούμενο φορολογικό νομοσχέδιο. Γι’ αυτό, αναβιώσαμε τις ρυθμίσεις των 120 και 72 δόσεων, με όλα τα ευεργετήματα αυτών των ρυθμίσεων, όπως είναι της ρύθμισης των 120 δόσεων αποδέσμευση μέσω τραπεζικών λογαριασμών και γι’ αυτό, φέραμε και για τα χρέη της ενεργειακής κρίσης από 1/11/2021 μέχρι 1/2/2023 να μπορούν να τα ρυθμίσουν οι πολίτες σε 72 δόσεις. Σας ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Το λόγο έχει κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κομμουνιστικού Κόμματος Ελλάδας):** Ευχαριστώ, κ. Πρόεδρε. Δεν έχω να προσθέσω κάτι περισσότερο σε όσα ήδη έχουμε πει στις προηγούμενες συνεδριάσεις.

Έχουμε καταψηφίσει επί της αρχής. Αύριο στην Ολομέλεια θα τοποθετηθούμε ολοκληρωμένα. Θα ήθελα, όμως, με αφορμή και την κουβέντα που έχει προηγηθεί να πω τόσο στη Νέα Δημοκρατία, όσο και στον ΣΥΡΙΖΑ ότι στο σπίτι του κρεμασμένου δε μιλάνε για σχοινί. Αφορά και εσάς και τη ΝΕΑ ΔΗΜΟΚΡΑΤΙΑ. Όσο πλησιάζουμε προς τις εκλογές θα επιδίδεται και η Νέα Δημοκρατία και ο ΣΥΡΙΖΑ και το ΠΑΣΟΚ από κοντά σε μία πλειοδοσία προεκλογικών υποσχέσεων, χωρίς να υπάρχει κάποιο ιδιαίτερο αντίκρισμα, με αφορμή και τα κόκκινα δάνεια και τις συντάξεις, όλες αυτές τις προεκλογικές υποσχέσεις.

Το λέω αυτό, διότι, ο ακρογωνιαίος λίθος στην πολιτική τόσο της Νέας Δημοκρατίας, όσο και του ΣΥΡΙΖΑ για το ζήτημα των κόκκινων δανείων είναι από τη μία η σταθερότητα, δηλαδή, η κερδοφορία του τραπεζικού συστήματος και από την άλλη το όσο γίνεται μεγαλύτερο ξεζούμισμα των υπερχρεωμένων λαϊκών νοικοκυριών. Νομίζω ότι δεν υπάρχει μνήμη χρυσόψαρου. Ο ΣΥΡΙΖΑ παρουσίασε, για παράδειγμα, χθες ένα σχέδιο για τα κόκκινα δάνεια και το ιδιωτικό χρέος που σχεδόν αγγίζουν τα όρια της πρόκλησης.

Είναι χαρακτηριστικό ότι ουσιαστικά μίλησε για ένα νέο νόμο Κατσέλη, τον οποίο, ως κυβέρνηση είχε αλλάξει προς το χειρότερο με το επιχείρημα ότι δεν προστατεύει την πρώτη κατοικία. Η Νέα Δημοκρατία λέει ότι θα διατηρήσει το περιβόητο σχέδιο ΗΡΑΚΛΗΣ που είναι η χαρά των τραπεζών και των Funds. Είναι χαρακτηριστικό ότι με αυτό το σχέδιο μέσα στο 2023 ως υπερμνημονιακό προαπαιτούμενο του Ταμείου Ανάκαμψης οι πλειστηριασμοί να αγγίξουν τους 700.000.

Άλλωστε, επί ΣΥΡΙΖΑ οι 25.000 πλειστηριασμοί δεν είναι δα και τόσοι πολλοί, όπως είχε πει ο κ. Τσίπρας και το 2022 με Νέα Δημοκρατία 40.000 πλειστηριασμοί και διαγκωνίζονται ποιος έκανε τους περισσότερους και ποιος τους λιγότερους πλειστηριασμούς, λες και αυτό είναι που αφορά τα υπερχρεωμένα λαϊκά νοικοκυριά. Η ιστορία των κόκκινων δανείων είναι πραγματικά πονεμένη για εκατομμύρια νοικοκυριά.

Το ιστορικό είναι πάρα πολύ συγκεκριμένο. Να θυμίσουμε ότι το 2016 ο ΣΥΡΙΖΑ μετέφερε τα κόκκινα δάνεια από τις τράπεζες στα Funds. Ότι δημιούργησε τους ηλεκτρονικούς πλειστηριασμούς, ότι έφτιαξε το ιδιώνυμο. Μετά το ιδιώνυμο του Βενιζέλου είχαμε το ιδιώνυμο ΣΥΡΙΖΑ, ότι όποιος κινητοποιείται και αγωνίζεται κατά των πλειστηριασμών θεωρείται ότι κάνει ποινικό αδίκημα.

Ο ΣΥ.ΡΙΖ.Α., λοιπόν, επί κυβέρνησής του έστρωσε το δρόμο στην κυβέρνηση της Ν.Δ. για τον Πτωχευτικό Κώδικα που επιτάχυνε τη διαδικασία των πλειστηριασμών. Αυτό είναι το ιστορικό τους.

Ο λαός, λοιπόν, επειδή δεν έχει κοντή μνήμη, πρέπει να τους δώσει αυτό το μήνυμα στις επόμενες εκλογές. Προφανώς, πρέπει να στηρίξει το Κ.Κ.Ε. Άλλωστε, το Κ.Κ.Ε έχει καταθέσει πολύ συγκεκριμένη πρόταση, η οποία απορρίφθηκε, σε σχέση με τα κόκκινα δάνεια, για απαγόρευση των πλειστηριασμών πρώτης κατοικίας για ουσιαστική ελάφρυνση των λαϊκών οικογενειών, μεταξύ άλλων και τη διαγραφή τόκων και μεγάλου μέρους των χρεών προς τις τράπεζες.

Άρα, λοιπόν, στις 29 του Μάη θα κριθούμε όλοι. Ο λαός που έχει τόσο πολύ υποφέρει διαχρονικά από όλες τις κυβερνήσεις πρέπει να τους τιμωρήσει, να τους δώσει το μάθημα που τους αξίζει υπερψηφίζοντας το Κ.Κ.Ε.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής)**: Ευχαριστούμε, κ. Συντυχάκη.

Τον λόγο έχει ο Ειδικός Αγορητής της Ελληνικής Λύσης, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

Αυτά που είπατε κύριε Υπουργέ για τις οφειλές των πολιτών στις ΔΟΥ είναι ένας απαράδεκτος συμψηφισμός. Είπατε ότι εσείς τα παραλάβετε τόσο, ο ΣΥ.ΡΙΖ.Α. τα παρέλαβε σε αυτό το ποσόν, τα αύξησε κ.ο.κ. Δεν χρειάζονται αυτά τα πράγματα, κατά την άποψή μου.

Όσον αφορά το νομοσχέδιο, έχουμε θέσει μια σειρά ερωτήσεων στις προηγούμενες Επιτροπές χωρίς να πάρουμε απολύτως καμία απάντηση. Οπότε, εύλογα αναρωτιόμαστε τι νόημα έχουν αυτές οι συζητήσεις, όταν ο κάθε Υπουργός λέει στο τέλος του κείμενού του σαν να μην έχει ακούσει κανέναν ομιλητή, ένα κείμενο που περιγράφει απλά το νομοσχέδιο που, όμως, έχουμε διαβάσει. Οπότε, απλά επαναλαμβάνει αυτά που ήδη γνωρίζουμε σαν μία αγιογραφία του Πρωθυπουργού.

Εάν μας επιτρέπετε εδώ μια γενικότερη ερώτηση, υποθέτουμε πως υπάρχει μια ομάδα στο Υπουργείο σας που προετοιμάζει τα νομοσχέδια. Υπάρχει, αλήθεια, κάποια άλλη που τα ελέγχει; Το ρωτάμε επειδή έχουν δεκάδες λάθη και παραλείψεις που δεν θα έπρεπε, ειδικά σε ένα νομοσχέδιο με τεχνικά, κυρίως, χαρακτηριστικά.

Συνεχίζοντας στο δεύτερο μέρος, στο άρθρο 30, ως αρχή εξυγίανσης τοποθετείται η Επιτροπή Κεφαλαιαγοράς, κάτι που εκ πρώτης όψεως είναι λογικό αφού εποπτεύει το χρηματιστηριακό τομέα. Πριν από λίγο καιρό, όμως, μεταφέρθηκε από αυτήν η εποπτεία των ασφαλιστικών εταιρειών στην Τράπεζα της Ελλάδος, η οποία εποπτεύει και τις τράπεζες. Το ερώτημα εδώ είναι εάν η Επιτροπή Κεφαλαιαγοράς έχει την κατάλληλη στελέχωση, καθώς, επίσης, εάν θα ήταν σκόπιμο να συνεργάζεται με την Τράπεζα της Ελλάδος, ειδικά εάν πρόκειται για θυγατρικές τραπεζών. Όπως μας είπαν, όμως, οι φορείς, η Επιτροπή Κεφαλαιαγοράς όχι μόνο δεν έχει την κατάλληλη στελέχωση για να ανταποκριθεί στον τομέα που της προστίθεται, αλλά ούτε καν για τη σημερινή της δουλειά. Αυτό ακούσαμε από τους φορείς, οπότε συζητάμε στην ουσία εδώ για να περνά η ώρα μας.

Στο άρθρο 32, αναφέρονται οι κυρώσεις που επιβάλλει η Επιτροπή Κεφαλαιαγοράς. Το περίεργο εδώ είναι ότι στο 1Α αναφέρεται το σχέδιο ανάκαμψης των αντισυμβαλλομένων και παραπέμπει στο άρθρο 9 της Οδηγίας, το οποίο, όμως, δεν έχει μεταφερθεί στο παρόν. Ειλικρινά, τι είδους λογική είναι αυτή; Γίνεται μία παραπομπή που δεν αναφέρεται καν στο νομοσχέδιο.

Στο άρθρο 37, παρατηρείται μια αναγκαία ενημέρωση, αφού από το πλαίσιο του ν. 4335/2015 εξαιρούνται τα εξωχρηματιστηριακά παράγωγα, τα οποία, λογικά, καλύπτονται από το παρόν. Οπότε, οδηγούμαστε από ένα σχετικά εκτενές πλαίσιο του ν. 4335/2015 στο παρόν που, όμως, λείπουν άρθρα. Το καταλάβαμε καλά; Τα εξωχρηματιστηριακά παράγωγα, πάντως, είναι ένας πολύ επικίνδυνος τομέας, οπότε δεν πρέπει να επαφίονται σε κενό νόμου και κενά εποπτείας με διάχυση ευθυνών.

Με το άρθρο 43, σημειώνοντας πως δεν γνωρίζουμε ποια είναι η δυναμικότητα της Μονάδας Εξυγίανσης Επιχειρήσεων Επενδύσεων που φαίνεται να υπάρχει στο site της Επιτροπής Κεφαλαιαγοράς, προστίθενται αρμοδιότητες, οι κεντρικά αντισυμβαλλόμενοι σε μία Διεύθυνση της Επιτροπής Κεφαλαιαγοράς, χωρίς να αναφέρεται εάν πρέπει να αλλάξει η στελέχωση και να προστεθούν άτομα.

Με κριτήριο όμως την έκθεση του Γενικού Λογιστηρίου, που δεν εμφανίζει κάποιο κόστος, ίσως να μην προβλέπεται περαιτέρω στελέχωση, σε αντίθεση με αυτά που ανέφεραν οι φορείς. Είναι σωστό το συμπέρασμά μας ή μήπως κατατέθηκε απλά πρόχειρα το νομοσχέδιο;

Με το άρθρο 44, προβλέπεται η στελέχωση της Μονάδας Εξυγίανσης Επιχειρήσεων Επενδύσεων και Κεντρικών Αντισυμβαλλομένων της Επιτροπής Κεφαλαιαγοράς, όπου έχουν προστεθεί οι κεντρικοί αντισυμβαλλόμενοι, εάν δεν υπήρχαν.

Τέλος με το άρθρο 45, δίνεται εξουσιοδότηση στην Επιτροπή Κεφαλαιαγοράς, να προβαίνει σε δράσεις εξυγίανσης, παραπέμποντας στο άρθρο 59 της Οδηγίας 2021/23 της Ε.Ε., που όμως ούτε αυτό έχει μεταφερθεί στο νομοσχέδιο. Δεν είναι κωμικό, αλήθεια;

Είναι θετικό πάντως, το ότι ζητάει την άποψη του Υπουργού Οικονομικών, σχετικά με το αποτέλεσμα των αποφάσεών της, ενώ όπως αναφέραμε, θα έπρεπε να συνεννοείται και με την Τράπεζα της Ελλάδας, σε περιπτώσεις θυγατρικών τραπεζών.

Συνεχίζοντας με το 3ο μέρος και με το άρθρο 46 για τον σκοπό του, αφορά την εφαρμογή του Πανευρωπαϊκού Ατομικού Συνταξιοδοτικού Προϊόντος- του PEPP- το οποίο καθορίζεται από το 1238/2019, από τις 23 Ιουνίου, το οποίο όμως διακρίνεται από κοινούς κανονισμούς εποπτείας για τις εταιρείες που το παρέχουν. Απορούμε, γιατί δεν έχει έρθει προς κύρωση ακόμη από την Κυβέρνηση, παρά τις συνταξιοδοτικές μεταρρυθμίσεις, όπως για παράδειγμα στην επικουρική σύνταξη. Διαπιστώνουμε πάντως και εδώ, κύριε Υπουργέ, μια επιλεκτική μεταφορά ορισμένων μόνο άρθρων της Οδηγίας, των άρθρων 6, 10, και 15, 23, 47, 53, 57, 58, 62, 66 και 67, μόνο αυτών. Ουσιαστικά δηλαδή, όπως ακριβώς με την προηγούμενη Οδηγία, τοποθετούνται το πλαίσιο και οι ορισμοί, ενώ μετά μόνο οι κυρώσεις. Ποιος είναι ο λόγος; Δεν θα απαντήσετε, αλλά εντάξει, εγώ πρέπει να τα πω.

Αντικείμενο στο άρθρο 47, είναι οι αρμοδιότητες για την εποπτεία των παρόχων PEPP, ενώ στην Οδηγία, αντικείμενο είναι και η παραγωγή των PEPP. Γιατί όχι εδώ, δεν θα παράγουν πανευρωπαϊκά ατομικά συνταξιοδοτικά προϊόντα οι ελληνικές εταιρείες- τα PEPP- θα τα εισάγουμε και αυτά;

Στο άρθρο 48 παρατηρείται μια παράξενη τριαρχία, με την έννοια, πως όταν πάροχος του PEPP είναι μία ασφαλιστική εταιρία, αρμόδια Αρχή είναι η Τράπεζα της Ελλάδος, αφού αυτή ασκεί εποπτεία στις ασφαλιστικές εταιρείες, ενώ όταν ο πάροχος είναι μία εταιρεία επενδύσεων, τότε Αρχή είναι η Επιτροπή Κεφαλαιαγοράς, επειδή αυτή εποπτεύει τις επενδύσεις. Επομένως, μάλλον υπάρχει ένα πρόβλημα, που ξεκινάει από την παραχώρηση της τεχνογνωσίας, όσον αφορά τα ασφαλιστικά, στην Τράπεζα της Ελλάδας, οπότε εδώ παραμένει ένα μέρος τους στην Επιτροπή Κεφαλαιαγοράς. Είναι σε θέση η Επιτροπή Κεφαλαιαγοράς να ασκήσει αυτή την εποπτεία; Κατά την άποψή μας δεν είναι. Το πλαίσιο περιπλέκεται ακόμη περισσότερο, επειδή όταν πάροχος είναι ίδρυμα επαγγελματικών, συνταξιοδοτικών παροχών του ν.4680/2020, τότε αρμόδια Αρχή είναι το Υπουργείο Εργασίας και Κοινωνικών Υποθέσεων. Ανάλογο μπέρδεμα, με ανάλογη τριαρχία, υπάρχει και για τους διανομείς PEPP. Για όλα αυτά πάντως δεν υπάρχει καμία κοστολόγηση από το Γενικό Λογιστήριο. Δεν θα χρειαστούν στελέχωση όλες αυτές οι Υπηρεσίες για την εποπτεία; Σε κάθε περίπτωση, συνολικά υπεύθυνοι για την καταχώρηση των προϊόντων PEPP είναι η Τράπεζα της Ελλάδας, με την παράγραφο 3. Δεν θα μπορούσε, λοιπόν, να είναι και για τις εταιρείες παροχής, δεν θα ήταν πιο λογικό;

Στο άρθρο 49 αναφέρεται εντελώς αόριστα, ότι οι εξουσίες παραπέμπονται στην Οδηγία 2019/1238, χωρίς περαιτέρω εξειδίκευση. Δεν χρειάζεται περαιτέρω εξειδίκευση; Εκτός αυτού, δεν θα έπρεπε να είχαν προσκομιστεί τα πρότυπα που εκδίδονται από την Ευρωπαϊκή Αρχή Ασφαλίσεων και Επαγγελματικών Συντάξεων, σχετικά με αυτό το προϊόν, τα οποία πρέπει να ακολουθούν οι Αρχές; Παρεμπιπτόντως, δεν είδαμε πουθενά στο άρθρο 62 και 66 της Οδηγίας που παραπέμπει το νομοσχέδιο, ότι οι Αρχές των κρατών-μελών πρέπει να συμμορφώνονται με τις Αρχές της ΕΑΣ, άλλωστε δεν θα μπορούσε, αφού αναφερόμαστε σε μια επαγγελματική ένωση από τη μία πλευρά, ενώ από την άλλη, σε σημαντικές δημόσιες Αρχές, όπως στο προκείμενο το Υπουργείο Εργασίας ή η Τράπεζα Της Ελλάδος. Αντίθετα λέει απλά, ότι πρέπει να συνεργάζονται, όπως θα το δούμε παρακάτω.

Στο άρθρο 50 αναφέρεται ότι επιβάλλονται κυρώσεις, οι οποίες μάλιστα μπορεί να είναι αρκετά υψηλές, παραπέμποντας σε παραβάσεις που αναφέρονται στην Οδηγία. Είναι σωστό να μην υπάρχει μεταφορά στο νομοσχέδιο των σχετικών άρθρων;

Στο άρθρο 51, στο δικαίωμα προσφυγής, διαπιστώσαμε την περίεργη διάσταση μεταξύ Επιτροπής Κεφαλαιαγοράς και Τράπεζας της Ελλάδος. Οι αποφάσεις της Επιτροπής Κεφαλαιαγοράς υπόκεινται σε διοικητικό δικαστήριο, ενώ της Τράπεζας της Ελλάδος στο ΣτΕ -κάτι που έχουμε δει και αλλού. Το γεγονός αυτό δημιουργεί, εύλογα, περιθώριο arbitrage εκ μέρους της αγοράς, ανάλογα με το ποια δικαστική αρχή είναι πιο ήπια ή πιο αργή. Δεν αναφέρεται, όμως, τίποτα σχετικά με το σε ποια δικαστική αρχή υπόκεινται οι αποφάσεις του Υπουργείου Εργασίας και Κοινωνικών Υποθέσεων όσον αφορά στην εποπτεία Ι.Ε.Σ.Π. (*Ιδρυμάτων Επαγγελματικών Συνταξιοδοτικών Παροχών)* ή ξεχάστηκε αυτό;

 Στο άρθρο 52. Το άρθρο 67 της Οδηγίας δεν επιβάλλει ποινικές κυρώσεις, αφήνοντας το ανοιχτό. Αναφέρεται μόνο ότι οι ποινές πρέπει να είναι αναλογικές. Γιατί νομοθετείτε φυλάκιση ενός έτους για την πώληση χωρίς άδεια PEPP και μόνο για αυτά; Για παράδειγμα, εάν υπάρχει εξαπάτηση των αγοραστών ή κατάχρηση των αποθεματικών, δεν θα υπάρχει ποινή φυλάκισης; Θα είναι έτσι ελεύθερα;

Το άρθρο 55 αναφέρεται σε σημαντικά θέματα των όρων της αποσυσσώρευσης και των μορφών πληρωμής των PEPP, με παραπομπές στην Οδηγία. Είναι σωστό; Πώς γνωρίζουμε ότι δεν συγκρούονται με κάποιον ελληνικό νόμο;

Με το άρθρο 59 αυξάνονται οι αποζημιώσεις του επικουρικού. Οι προηγούμενες αποζημιώσεις ήταν πολύ χαμηλές, όπως για ψυχική οδύνη έως 6.000 ευρώ, σε περίπτωση θανάτου ή σωματικών βλαβών ή υλικών ζημιών από τροχαία ατυχήματα, από ανασφάλιστο όχημα ή από υπεύθυνο που ήταν άγνωστος, με αποτέλεσμα να κριθούν αντισυνταγματικές από πληθώρα δικαστικών αποφάσεων. Επομένως, είναι μεν σωστό, αλλά το πρόβλημα που δημιουργείται είναι το ότι θα πρέπει να αυξηθούν σημαντικά και τα κεφάλαια του επικουρικού. Εντούτοις, δεν υπάρχει καμία ανάλογη κοστολόγηση για την ενδεχόμενη αύξηση των κεφαλαίων του επικουρικού από το Γενικό Λογιστήριο. Αυτό το γεγονός σημαίνει ότι το σχέδιο νόμου είναι κάτι περισσότερο από πρόχειρο και θα πρέπει να αποσυρθεί για να διορθωθεί.

Στο άρθρο 60, θεωρούμε ότι θα πρέπει να οριστεί και κάποιο αρμόδιο όργανο που θα ελέγχει, από πλευράς εθνικής έννομης τάξης, τη φερεγγυότητα και τη σωστή λειτουργία του επικουρικού κεφαλαίου, αναφορικά με τις συμφωνίες που θα συνάπτει με τα άλλα κράτη.

Στο άρθρο 61, με την παράγραφο 2, δίνεται υπερβολική νομοθετική εξουσιοδότηση στον Διοικητή της Τράπεζας της Ελλάδας να καθορίσει τα πιστωτικά όρια οφειλών και, γενικότερα, την έννοια της οφειλής -κάτι που, φυσικά, μάς βρίσκει εντελώς αντίθετους. Ουσιαστικά, με το παρόν, διευκρινίζεται ότι, στο Κεντρικό Μητρώο, θα καταχωρούνται και τα «κόκκινα» δάνεια των εταιρειών διαχείρισής τους -κάτι που δεν είναι αρνητικό. Το θέμα είναι, όμως, εάν τα «κοράκια» αυτά θα υπόκεινται σε πιστωτικά όρια -κάτι που θα ήταν θετικό. Τι ισχύει με το παρόν; Δεν φαίνεται πουθενά.

Στο άρθρο 62, με την προσθήκη του προηγούμενου άρθρου, εξασφαλίζεται ότι, στην πιστωτική Έκθεση, θα περιλαμβάνονται και τα «κόκκινα» δάνεια -γεγονός που σημαίνει πως πρόκειται για ένα είδος ΤΕΙΡΕΣΙΑ, όπως είχαμε αναφέρει στη συζήτηση του ν.4972/2022. Αυτή η Έκθεση, ανάλογα με το πώς θα χρησιμοποιηθεί και με βάση την εμπειρία του εξωτερικού, θα μπορεί να αποκλείει πολλούς, όχι μόνο από το να δανειστούν -όπως ο ΤΕΙΡΕΣΙΑΣ- αλλά, επιπλέον, από το να βρουν σπίτι, δουλειά και λοιπά, εάν δεν γίνουν ρυθμίσεις που θα το απαγορεύουν. Θα προωθήσετε τέτοιες ρυθμίσεις;

 Κλείνοντας, με το άρθρο 63, σαν να μην έφταναν οι υπερεξουσίες του Διοικητή της Τράπεζας της Ελλάδας, τού παρέχονται περαιτέρω εξουσιοδοτήσεις για την κατά παρέκκλιση παροχή δεδομένων. Αν είναι δυνατόν. Σε κάθε περίπτωση, δεν καταλαβαίνουμε πώς θα συνδυάζεται η αρχή της αναλογικότητας με την αρχή της χορήγησης παρεκκλίσεων. Δηλαδή, όταν θα είναι μεγάλες οι οφειλές, θα είναι μεγάλες και οι παρεκκλίσεις; Θα μπορούν να δρομολογούνται παρεκκλίσεις και για μία μελλοντική Λίστα Λαγκάρντ, οπότε να δίνονται ονόματα στη δημοσιότητα αμέσως; Πρέπει να διευκρινιστεί, πάντως, ρητά ποια υποκείμενα δεδομένων αφορά η διάταξη, έτσι ώστε να μην καθίσταται ύποπτη. Για παράδειγμα, θα μπορούσαν να παρασχεθούν στοιχεία, κατά παρέκκλιση του νόμου περί προστασίας προσωπικών δεδομένων;

Συμπερασματικά, λοιπόν, θα ήταν καλύτερα να αποσύρετε ολόκληρο το σχέδιο νόμου, να το διορθώσετε και να το καταθέσετε ξανά, αφού δεν είναι δυνατόν να ψηφιστεί τέτοια προχειρότητα, με τέτοιες μεγάλες ασάφειες.

Ευχαριστώ πολύ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κασσελάκης Ιωάννης, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Σκανδαλίδης Κωνσταντίνος, Λαμπρούλης Γεώργιος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Βιλιάρδο. Το λόγο έχει ο Ειδικός Αγορητής του ΜέΡΑ25 κ. Λογιάδης.

Ευχαριστώ πολύ κύριε Πρόεδρε, κύριε Υφυπουργέ, κυρίες και κύριοι σε συνέχεια των δύο προηγούμενων τοποθετήσεων μας όσον αφορά το μέρος Α του σχεδίου νόμου να υπογραμμίσουμε ότι ο νέος φορέας που θα ιδρυθεί για τη διαχείριση των δεσμευμένων, κατασχεμένων και δημευμένων περιουσιακών στοιχείων που προέρχονται από εγκληματικές δραστηριότητες, θα προκύψει από τη διεύρυνση των αρμοδιοτήτων του Σώματος Δίωξης Οικονομικού Εγκλήματος, του ΣΔΟΕ.

 Το ΣΔΟΕ όμως, όπως ανέλυσαν στις τοποθετήσεις τους οι αρμόδιοι φορείς μετά το 2015, συν τοις άλλοις, έχει αποδυναμωθεί διαχρονικά από προσωπικό.

 Επίσης, για την εφαρμογή αυτών που ορίζει ο νόμος απαιτείται ένας κυκεώνας αποφάσεων, πράγμα που δημιουργεί μεγάλες δυσλειτουργίες και καθυστερήσεις στην υλοποίηση του. Οι διατάξεις του αποβαίνουν άκαρπες ένα παραπάνω όταν ο νόμος δεν προβλέπει, όπως θα όφειλε, συγκεκριμένα χρονικά περιθώρια για την έκδοση όλων των απαιτούμενων αποφάσεων.

 Η έλλειψη οργανογράμματος, η συνεχώς επιδεινούμενη υποστελέχωση του ΣΔΟΕ, λόγω συνταξιοδοτήσεων και μεγάλης διαρροής προσωπικού χωρίς, αντίστοιχη αναπλήρωση με νέα άτομα, αλλά και περαιτέρω εξειδικευμένου προσωπικού που απαιτείται, για τη διεκπεραίωση των νέων αρμοδιοτήτων που ανατίθενται στο ΣΔΟΕ, οι χαμηλές απολαβές των εργαζομένων, η γραφειοκρατία λόγω των απαιτούμενων υπουργικών αποφάσεων, όλα αυτά καθιστούν την εφαρμογή του σχεδίου νόμου έργο ουσιαστικά αδύνατο.

 Οι Τελωνειακές Αρχές που είναι, επιφορτισμένες αρμόδιες για τη διαχείριση των πραγμάτων που δεσμεύονται, αντιμετωπίζουν μεγάλα εμπόδια στην εφαρμογή των καθηκόντων τους λόγω της έλλειψης επαρκών και ιδικόν ενίοτέ χώρων ασφαλούς αποθήκευσης και φύλαξης λόγω της έλλειψης επαρκών οικονομικών πόρων και λόγω της έλλειψης προσωπικού. Παραθέτοντας περαιτέρω αρμοδιότητες στην υπηρεσία με τα ήδη υπάρχοντα προβλήματα ουσιαστικά νομοθετούμε πρόχειρα επιφανειακά χωρίς να λύνονται αυτά, αλλά αντιθέτως να αυξάνονται.

Το μέρος Β, αφορά τη λήψη μέτρων για την εφαρμογή του κανονισμού της Ευρωπαϊκής Ένωσης, ν. 2021/2023 και το έργο της Επιτροπής κεφαλαιαγοράς. Πέρα από αυτό που αναδείξαμε στις δύο προηγούμενες συνεδριάσεις να αναφέρουμε ότι και εδώ έχουμε ακριβώς τα ίδια προβλήματα και εμπόδια για την εφαρμογή του νόμου όπως ανέδειξαν οι φορείς στην Επιτροπή. Οι επιπλέον, άρα αρμοδιότητες που ανατίθενται με σχέδιο νόμου στην Επιτροπή κεφαλαιαγοράς καθιστούν αδύνατη την διεκπεραίωση όλου αυτού του έργου. Και εδώ λοιπόν, έχουμε τα ίδια θέματα υποστελέχωση, έλλειψη στελεχών με εξειδικευμένες ειδικότητες, μισθολογικές αδικίες που οδηγούν σε μηδενική προσέλκυση νέων υπαλλήλων.

 Το μέρος Γ, αφορά την θέσπιση Πανευρωπαϊκού Συνταξιοδοτικού Προϊόντος PEPP. Οι συνταξιούχοι της χώρας έχουν υποστεί τα πάνδεινα από όλες τις Μνημονικές Κυβερνήσεις, του ΠΑΣΟΚ, της Νέας Δημοκρατίας και του ΣΥΡΙΖΑ, που τους έχουν συρρικνώσει τα ασφαλιστικά και συνταξιοδοτικά δικαιώματα τους. Με το άρθρα του μέρους Γ, κοινωνικό ασφαλιστικό σύστημα στη χώρα μας απαξιώνεται ουσιαστικά και υποβαθμίζει τον κοινωνικό χαρακτήρα με την έννοια ότι η διαχείριση των εισφορών του και στην Ευρώπη και στη χώρα μας παραδίδεται στον χρηματιστηριακό «τζόγο», ανέφερε ο κύριος Κουμπούρης, Πρόεδρος της Ομοσπονδίας Συνταξιούχων ΙΚΑ. Το ΜέΡΑ 25, στηρίζει απόλυτα τη θέση ότι το σύστημα κοινωνικής ασφάλισης θα πρέπει να είναι, δημόσιο να ενισχυθεί ο δημόσιος κοινωνικός χαρακτήρας και να διασφαλίζονται οι συντάξεις, οι ασφαλιστικές εισφορές των εργαζομένων τα δικαιώματά τους, γι’ αυτούς που είναι στη σύνταξη αλλά και γι’ αυτούς που θα ακολουθήσουν.

 Με το πρόσφατο ασφαλιστικό νόμο που έχει ψηφίσει ο «Μητσοτάκης Α.Ε.» καταφέρνει δύο πράγματα παραδίδοντας τις εισφορές των εργαζομένων στα αρπακτικά για να τις παίξουν στα χρηματιστήρια, καθιστά την τρίτη ηλικία, τους συνταξιούχους έρμαιο των αρπακτικών. Ταυτόχρονα, συνδέοντας τη σύνταξη με τα χρηματιστήρια καθιστά το κράτος ακόμη πιο εξαρτημένο από τις χρηματαγορές που ελέγχει πλήρως η Τρόικα.

 Αναφέρει ο νόμος αυτός, για κάθε ασφαλισμένο δημιουργείται ατομικός λογαριασμός «κουμπαράς», στον οποίο τοποθετούνται και επενδύονται οι καταβληθείσες εισφορές. Αντίθετα οι εισφορές των εργαζομένων να χρηματοδοτούν τις συντάξεις των σημερινών συνταξιούχων αποταμιεύονται με στόχο να χρηματοδοτήσουν τις συντάξεις των ιδίων. Η αλήθεια είναι ότι δεν υπάρχει κανένας «ατομικός κουμπαράς», στον κουμπαρά βάζεις τα δικά σου τα χρήματα και μετά από κάποια χρόνια τον ανοίγεις και τα βρίσκεις ανεξάρτητα του τι περιέχουν οι «κουμπαράδες» των άλλων. Αντιθέτως, λοιπόν, εδώ πρόκειται για ένα συνολικό «κουμπαρά».

 Αυτό που γίνεται τώρα είναι η κατάργηση της αλληλεγγύης μεταξύ των εργαζομένων και η αποσύνδεση του τελικού μισθού από τη σύνταξη. Πραγματική διαφάνεια για να γνωρίζουν οι ασφαλισμένοι και οι ασφαλισμένες πού έχουν τοποθετήσει τα χρήματά τους; Να μπορούν να γνωρίζουν από ποιον τοποθετούνται και ποιοι κερδίζουν από τον κίνδυνο στον οποίο εκτίθεται «κουμπαράς» τους. Θα τονίσουμε ότι οι βιοπαλαιστές δεν είναι επενδυτές. Περιληπτικά η Κυβέρνηση παραλύει τις εισφορές και τις μελλοντικές συντάξεις, στη σύνεση των ποιων άχρωμων τζογαδόρων των ίδιων που γονάτισαν τράπεζες και ασφαλιστικά ταμεία στο πρόσφατο παρελθόν. Η πρόταση του ΜέΡΑ 25 είναι, ξεκάθαρη κατάργηση του ΤΑΙΠΕΔ, και του υπερταμείου και μεταβίβαση δημόσιας περιουσίας ως κεφάλαιο στην δημόσια νέα αναπτυξιακή τράπεζα που θα ιδρύσουμε.

Οι μετοχές της νέας αναπτυξιακής τράπεζας περνούν ως κεφάλαιο στα ασφαλιστικά ταμεία.

Τα αποθεματικά των ασφαλιστικών ταμείων, κατατίθενται στη νέα αναπτυξιακή τράπεζα και επιστρατεύονται στη δημιουργία επενδυτικών ροών προς τον δημόσιο και τον ιδιωτικό τομέα. Τα κέρδη της νέας αναπτυξιακής τράπεζας αποδίδονται στα ασφαλιστικά ταμεία, ως μερίσματα. Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον κύριο Λογιάδη. Τον λόγο, έχει ο κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:**  Ευχαριστώ, κύριε Πρόεδρε κύριε Υπουργέ. Κυρίες και κύριοι συνάδελφοι, τελευταία επιτροπή σε νομοσχέδιο του Υπουργείου Οικονομικών. Καλό θα ήταν να αναφερθούμε και στο χρέος, να αναφερθούμε σε αυτό το μεγάλο κοινωνικό πρόβλημα που λέγεται υπερχρέωση. Η επίλυση αυτού του θέματος, αυτού του τόσο σοβαρού προβλήματος, καθίσταται πλέον κοινωνική αλλά και εθνική ανάγκη.

 Το αγαπημένο σπορ της κυβέρνησης είναι η σύγκριση, δεν θα την αποφύγω και θα καταλήξω με τις χθεσινές προτάσεις του Προέδρου του Αλέξη Τσίπρα. Δύο φιλοσοφίες, δύο πολιτικές, εκ διαμέτρου αντίθετες. Αυτές οι φιλοσοφίες εκφράστηκαν όχι με λόγια, όχι με συμπεριφορές, εκφράστηκαν με συγκεκριμένα νομοθετήματα.

 Πρώτο νομοθέτημα πτωχευτικός νόμος. Ο σκοπός αυτού του πτωχευτικού νόμου που φέρατε και ψηφίσατε και είναι ήδη σε ισχύ, είναι η ικανοποίηση των δανειστών. Είναι η ρευστοποίηση της περιουσίας, όλης της περιουσίας του οφειλέτη, με σκοπό να ικανοποιηθούν οι δανειστές.

 Η πρώτη πολιτική, η πρώτη φιλοσοφία.

 Η δεύτερη, νόμος Κατσέλη και νόμος Σταθάκη.

 Η επανένταξη του υπερχρεωμένου πολίτη στην οικονομική και κοινωνική ζωή, όπως ήταν πριν με διάσωση της πρώτης του κατοικίας. Όσο, και αν επιμένετε, ότι στην προηγούμενη κυβέρνηση δεν υπήρχε προστασία της πρώτης κατοικίας οι νόμοι σας διαψεύδουν.

 Το Μάρτιο του 2019, βελτιώθηκε, αντικαταστάθηκε ο νόμος Κατσέλη, με τον νόμο Σταθάκη, ώστε να συμπεριλάβει και τους ελεύθερους επαγγελματίες. Ένας νόμος, ο οποίος ίσχυε έως και τον Νοέμβριο του 2020, που τον καταργήσατε.

 Σήμερα λοιπόν ο κανόνας είναι, ότι όλοι χάνουν την περιουσία με σκοπό να ικανοποιηθούν οι δανειστές. Ακούγεται τώρα τελευταία, ότι η προηγούμενη κυβέρνηση έφερε τα funds. Η μεγαλύτερη απόδειξη, ότι αυτό είναι ψέμα είναι η ίδια η απόφαση του Αρείου Πάγου, η οποία είπε, ότι ναι μάλλον έκρινε για το ποιος δικαιούται να κάνει πλειστηριασμούς όχι αν πρέπει ή όχι.

 Τι είπε; Ότι ναι μπορούν να κάνουν οι εταιρείες διαχείρισης, βάσει όμως του νόμου το 2003, δεν είπε βάσει του νόμου του 2015 και δεν είπε βάσει του νόμου του 2015, διότι ο νόμος ο συγκεκριμένος, έθετε πολύ πιο αυστηρές προϋποθέσεις υπέρ των δανειοληπτών.

 Και έρχομαι τώρα στις προτάσεις μας, γιατί σήμερα η κοινωνία και ενόψει των εκλογών περιμένει προτάσεις, περιμένει προγραμματικές θέσεις.

 Πρώτον, ένα πολύ βασικό, ο εξωδικαστικός μηχανισμός και γενικά η ρύθμιση του χρέους, αναλαμβάνει για τη ρύθμιση του χρέους το δημόσιο, το Υπουργείο Οικονομικών, με ξεχωριστό Υφυπουργείο Διαχείρισης Χρέους.

Γιατί είναι σημαντικό; Για τον απλούστατο λόγο, ότι σήμερα ο εξωδικαστικός μηχανισμός, τύποις, φαίνεται ότι διαχειρίζεται από την Ειδική Γραμματεία Διαχείρισης Ιδιωτικού Χρέους. Στην ουσία, όμως, ποιος τον τρέχει; Τον τρέχει η ιδιωτική εταιρεία, η οποία για τη δουλειά που κάνει πληρώνεται από τις τράπεζες.

Δεύτερον, η δικαστική προσφυγή. Τι κοστίζει στον προϋπολογισμό η δυνατότητα να έχει ο πολίτης, την οποία εσείς τι στερήσατε, ώστε η δυνατότητα να προσφύγει στο δικαστήριο για να σώσει την πρώτη του κατοικία; Γι’ αυτό και στο πρόγραμμά μας, όπως ανακοινώθηκε χθες επανέρχεται η δυνατότητα του πολίτη, εφόσον αποτύχει ο εξωδικαστικός μηχανισμός να προσφύγει στη δικαιοσύνη και να αποδείξει και να σώσει το σπίτι του.

Γενικά, για τα χρέη των συμπολιτών μας αποτύχατε ως Κυβέρνηση και για τους ελεύθερους επαγγελματίες, διότι δεν προχωρήσατε τον προοδευτικά ακατάσχετο λογαριασμό, ο οποίος ξεκίνησε το Μάιο του 2019, αλλά και για τα χρέη των αγροτών. Για τα χρέη των αγροτών, κύριε Υπουργέ, εάν δεν με πιστεύετε ρωτήστε το Διοικητή της Τράπεζας της Ελλάδος, τον κ. Στουρνάρα, το 2018, τις ενέκρινε τις ρυθμίσεις. Πρώτον, εφαρμόσαμε ρυθμίσεις διαγραφής όλων των τόκων για τους αγρότες και για τους συνεταιρισμούς. Δεύτερον, τι προέβλεπαν αυτές οι ρυθμίσεις; Τη δυνατότητα να επανεξεταστούν πάλι τα γνωστά «πανωτόκια». Γιατί αυτές τις ρυθμίσεις 4 χρόνια τώρα, δεν τις προχωρήσατε, δεν τις βελτιώσατε, για ποιο λόγο;

Κλείνω, κύριε Πρόεδρε, με μια αναφορά στους εργαζόμενους στο σούπερ μάρκετ «Λάρισα», το οποίο έχει πτωχεύσει εδώ και 8 χρόνια. Το κάνατε για άλλες επιχειρήσεις, είναι γεγονός. Γιατί δεν προχωρήσατε στην ικανοποίηση αυτών των 600 περίπου εργαζομένων, στους οποίους οφείλονται χρήματα από αποζημιώσεις και από μισθούς περίπου στα 5 εκατομμύρια ευρώ; Να προχωρήσετε μέχρι την προκήρυξη των εκλογών σε μια νομοθετική παρέμβαση, ώστε να ικανοποιούνται και αυτοί οι εργαζόμενοι, είναι 600 οικογένειες στους οποίους οφείλονται αρκετά χρήματα.

Να θυμίσω ότι το 2018, δεν εφαρμόστηκε ούτε αυτός ο νόμος, ο νόμος του ΣΥ.ΡΙΖ.Α., να προηγούνται προνομιακά στον πίνακα κατάταξης, έστω και για έξι μήνες δεδουλευμένες αποδοχές. Είναι ένα αίτημα δίκαιο, αλλά πάνω απ’ όλα νόμιμο.

Κλείνω, κύριε Πρόεδρε, με την επισήμανση, ότι θα αποτελέσετε και αποτελείτε, πλέον, μια άσχημη παρένθεση για τον ελληνικό λαό.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Κόκκαλη.

Τον λόγο έχει ο κ. Καρασμάνης.

 **ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κύριε Πρόεδρε.

Κύριε Πρόεδρε, πήρα τον λόγο για να αναφερθώ σε ένα σημαντικό ζήτημα, που έχει σχέση με τις ρυθμίσεις του εξωδικαστικού μηχανισμού και μπαίνω κατευθείαν στο θέμα.

Πρέπει να υπαχθούν στον εξωδικαστικό μηχανισμό και οι οφειλές προς το Δημόσιο από εταιρείες, ομόρρυθμες, ετερόρρυθμες, προσωπικές κ.λπ. που έχουν λυθεί πάνω από πέντε χρόνια και βαρύνουν τους πρώην εταίρους, αλλά δεν έχουν βεβαιωθεί στους προσωπικούς τους ΑΦΜ. Το θέμα έχει τεθεί και από μένα και από τους φορείς στην Επιτροπή Παραγωγής και Εμπορίου στις 21 Μαρτίου και, μάλιστα, ζήτησαν οι φορείς να διευθετηθεί, γιατί απασχολεί χιλιάδες συμπολίτες μας. Έχω εδώ τα πρακτικά και θα μου επιτρέψετε, να διαβάσω τι έχει πει μεταξύ των άλλων ο Πρόεδρος του Οικονομικού Επιμελητηρίου Ελλάδος, ο κ. Κωνσταντίνος Κόλλιας. Λέει μεταξύ άλλων «να δοθεί λύση σε ένα πρόβλημα που έχει να κάνει με χρέη προς την εφορία. Έχουν έρθει και σε εμάς τέτοιας οχλήσεις, για να μπορέσουμε να τοποθετηθούμε και εμείς να σας παρακαλέσουμε να δοθεί λύση και σε αυτούς τους ανθρώπους που τόσο πολύ την έχουν ανάγκη, για να μπορούν να ανταπεξέλθουν στις υποχρεώσεις τους οι ίδιοι και για να μπορέσει το Δημόσιο να τα εισπράξει αυτά τα χρήματα, γιατί αν μπλέξουν σε δικαστικές περιπέτειες θα βγουν χαμένες και οι δύο πλευρές».

Επομένως, είμαστε και εμείς, υπέρ, να βρεθεί η λύση σε αυτή την υπόθεση.

Τα ίδια φυσικά έχουν πει και οι άλλοι πρόεδροι και δεν χρειάζεται να σας τα διαβάσω.

Το σημαντικότερο, κύριε Πρόεδρε, είναι, ότι οι εφορίες - οι ΔΟΥ, ήδη έχουν κινήσει δικαστικές διαδικασίες για τα χρέη αυτά, παρότι δεν είναι βεβαιωμένα στους προσωπικούς τους ΑΦΜ. Έχω εδώ μαζί μου σήμερα ένα δικόγραφο, που καλείται ο υπαίτιος για να δικαστεί στις 5 Μαΐου. Αντιλαμβάνεστε, λοιπόν, αν δεν δώσουμε λύση σε αυτό το θέμα, δηλαδή, αν δεν ενταχθούν στον εξωδικαστικό μηχανισμό τα χρέη προς την εφορία, ο άνθρωπος αυτός κινδυνεύει να χάσει το σπίτι του. Θα το καταθέσω και στα πρακτικά της Βουλής, κύριε Πρόεδρε και κύριε Υπουργέ, για να δείτε ακριβώς τι συμβαίνει με τον άνθρωπο αυτό.

Να επισημάνω ακόμη ό,τι σε αρκετές περιπτώσεις πρόκειται για συνταξιούχους, που η σύνταξή τους δεν επαρκεί να πληρώσει τα χρέη αυτά και κινδυνεύουν να χάσουν τα σπίτια τους, ενώ θέλουν να ενταχθούν στον εξωδικαστικό μηχανισμό και να πληρώσουν περισσότερες δόσεις.

Έχω σήμερα μαζί μου και μία επιστολή, που μου έχει σταλεί. Διαβάζω μερικά από αυτά που αναφέρει, είναι μια επιστολή απόγνωσης ενός συνταξιούχου. «Έχω μπει στον εξωδικαστικό μηχανισμό και ο δικηγόρος μου ανέφερε ότι υπάρχει ένα πρόβλημα με τα χρέη προς την εφορία. Εδώ και οχτώ χρόνια, η ομόρρυθμη εταιρεία έχει παύσει και τα χρέη της έγιναν προσωπικά στους εταίρους και ενώ ο εξωδικαστικός μηχανισμός δέχεται αυτά τα χρέη των εταίρων που έχουν λυθεί από τις τράπεζες, η εφορία δεν τα δέχεται».

«Με τη λογική αυτή, παίρνω σύνταξη 1.185 ευρώ. Με τα χρέη που έχω στην εφορία, πρέπει να πληρώνω πάνω από 1.000 ευρώ δόση το μήνα, πράγμα που είναι αδύνατο. Ενώ αν συμπεριληφθούν τα χρέη μου προς την εφορία στον εξωδικαστικό μηχανισμό, θα μπορώ να τα ρυθμίσω και να πληρώνω τα χρέη μου, γιατί θα μου δώσει το δικαίωμα να πληρώσω περισσότερες δόσεις και να είμαι συνεπείς με τις υποχρεώσεις μου».

Θα το καταθέσω και αυτό το έγγραφο στα πρακτικά.

Όπως γίνεται αντιληπτό, όπως αντιλαμβανόμαστε, κύριε Πρόεδρε, υπάρχει ένα κενό στη νομοθεσία μας, που οδηγεί σε αδιέξοδο.

Αυτό, λοιπόν, το κενό, καλούμαστε εμείς εδώ στη Βουλή και στην Διαρκή Επιτροπή Οικονομικών Υποθέσεων που νομοθετούμε, να το επιλύσουμε.

Έχουν τοποθετηθεί τα στελέχη της ΑΑΔΕ και του ΕΦΚΑ και αναφέρουν ότι υπάρχει τεχνικό πρόβλημα και αυτό το τεχνικό πρόβλημα δημιουργεί πρόβλημα, ώστε να μην μπορέσουν να ενταχθούν αυτοί οι άνθρωποι στον εξωδικαστικό μηχανισμό.

Νομίζω ότι τα στελέχη αυτά, επί της ουσίας δεν είναι τίποτε, γιατί αντίστοιχα χρέη προς τις τράπεζες, τα στελέχη των τραπεζών βρήκαν τρόπο και έχουν υπαχθεί τα χρέη αυτά στον εξωδικαστικό μηχανισμό. Γιατί να μην ενταχθούν και τα χρέη προς την εφορία;

Κύριε Υπουργέ, το έχουμε συζητήσει κατ’ επανάληψη στο γραφείο σας πάνω από πέντε φορές, το έχετε αντιληφθεί, έχετε δείξει κατανόηση. Το ίδιο και ο Υπουργός, ο κύριος Σταϊκούρας. Το ίδιο και η Ειδική Γραμματέας Διαχείρισης Ιδιωτικού Χρέους, η κυρία Αλαμπάση, η οποία σας έχει δώσει μια εξουσιοδοτική διάταξη που δίνει τη δυνατότητα με Υπουργική Απόφαση αυτά τα τεχνικά προβλήματα να ξεπεραστούν και δίνει τη δυνατότητα να μην σύρονται αυτοί οι πολίτες στα δικαστήρια, μέχρις ότου δοθεί λύση.

Κύριε Υπουργέ, είμαι πεπεισμένος ότι με την ευαισθησία, την υπευθυνότητα και την ευθυκρισία που σας διακρίνει, αλλά και τον Υπουργό, τον κ. Σταϊκούρα, θα φέρετε στην Ολομέλεια, σας παρακαλώ πάρα πολύ, αυτή την εξουσιοδοτική διάταξη της κυρίας Αλαμπάση, που δίνει τη δυνατότητα, όπως είπα προηγουμένως, να λυθούν αυτά τα τεχνικά προβλήματα και να μην οδηγούνται οι άνθρωποι αυτοί μέχρι να δοθεί οριστική λύση, στα δικαστήρια. Το περιμένω, κύριε Υπουργέ, αύριο στην Ολομέλεια.

Και, επιπλέον, κλείνω με αυτό κύριε Πρόεδρε. Θα αναφερθώ, σε ένα άλλο θέμα που το έχουμε κουβεντιάσει με τον Πρόεδρο και τον Υπουργό. Αλλά το έχω αναφέρει και στη Βουλή, που έχει σχέση με το φοιτητικό επίδομα που από λάθη δεν μπόρεσαν οι φοιτητές να καταθέσουν αίτηση.

Είναι, λοιπόν, επιβεβλημένο να ανοίξει η πλατφόρμα και να κάνουν αυτή την αίτηση, δεδομένου ότι το πρόβλημα αυτό δεν ξεπερνά τα 50-70 φοιτητές. Παιδιά όλα οικογενειών με χαμηλό εισόδημα.

Σήμερα, συναντήθηκε, με τον Υφυπουργό Παιδείας και το κουβεντιάσαμε. Μου είπε ότι έχει ανοίξει πλατφόρμα, τρεις φορές. Την τελευταία φορά, ήταν τον Οκτώβρη. Έχει τις επιφυλάξεις του. Το καταλαβαίνω, αλλά αν δοθεί ακόμα μία φορά και τέταρτη φορά, να υποβάλλουν αυτά τα παιδιά την αίτηση, το φοιτητικό επίδομα τους είναι απαραίτητο, για να μπορέσουν να συνεχίσουν απρόσκοπτα τις σπουδές τους.

Κύριε, Υπουργέ, ξέρω ότι έχετε ασχοληθεί. Ξαναδείτε, το θέμα. Είναι αναγκαίο είναι ανάγκη. Είναι, δίκαιο, πρέπει να δώσουμε τα λεφτά αυτά στους φοιτητές.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Καρασμάνη.

Τον λόγο έχει ο Υφυπουργός Οικονομικών, κύριος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, το νομοσχέδιο, που συζητάμε σήμερα, εντάσσεται στο μεταρρυθμιστικό έργο της Κυβέρνησης του Κυριάκου Μητσοτάκη και περιλαμβάνει θετικές, νομοθετικές παρεμβάσεις, που στηρίζονται στις αρχές της διαφάνειας και της χρηστής διαχείρισης και διοίκησης.

Με το πρώτο, μέρος του νομοσχεδίου, διαμορφώνεται ένα σύγχρονο διαφανές και αποτελεσματικό θεσμικό πλαίσιο για τη διαχείριση και αξιοποίηση των ειδών, τα οποία δεσμεύονται, κατάσχονται ή δημεύονται από τις αρμόδιες διωκτικές αρχές στο πλαίσιο της διερεύνησης και της καταστολής εγκληματικών ενεργειών.

Διευκρινίζω ότι στην έννοια, των δεσμευμένων περιουσιακών στοιχείων, όσα δηλαδή βρίσκονται σε στάδιο κατά το οποίο δεν έχουν περιέλθει στην κυριότητα του Δημοσίου, περιλαμβάνονται και τα κατασχεμένα περιουσιακά στοιχεία, λόγω εγκληματικής ενέργειας.

Ως δημευμένα θεωρούνται τα περιουσιακά στοιχεία, τα οποία έχουν περιέλθει στην κυριότητα του Δημοσίου με δικαστική απόφαση, η οποία επιβάλλει τη δήμευσή τους.

Οι διατάξεις, που ενσωματώνονται, στο πρώτο μέρος του νομοσχεδίου είναι σε πλήρη εναρμόνιση με τη στόχευση, αλλά και το περιεχόμενο της οδηγίας 2014/42/ΕΕ. Σχετικά, με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση.

Σημειώνω ότι χώρες, όπως το Βέλγιο, η Ισπανία και η Γαλλία, εφαρμόζουν ήδη ανάλογες πρακτικές βασισμένες στη συγκεκριμένη Ευρωπαϊκή Οδηγία.

Επισημαίνω, επίσης ότι για την οριστικοποίηση του περιεχομένου του σχεδίου διατάξεων, προηγήθηκε συνεργασία του Υπουργείου Οικονομικών με τα Υπουργεία Δικαιοσύνης και Ψηφιακής Διακυβέρνησης, την Αρχή Καταπολέμησης και Νομιμοποίησης Εσόδων από εγκληματικές ενέργειες, στην Αρχή η Εθνική Αρχή Διαφάνειας, το Νομικό Συμβούλιο του Κράτους, στην Α.Α.Δ.Ε, καθώς και την Εταιρεία Διαχείρισης Ακινήτων του Δημοσίου.

Επιδίωξη, των διατάξεων, του πρώτου μέρους του νομοσχεδίου είναι ο εκσυγχρονισμός των διαδικασιών διαχείρισης περιουσιακών στοιχείων, τα οποία προέρχονται από ποινικές διαδικασίες ή τα οποία έχουν δημευθεί και επομένως ανήκουν πλέον στο Δημόσιο.

Ο στρατηγικός, αλλά και πραγματιστικός στόχος αυτού του νομοσχεδίου, είναι η διαφάνεια στη διαχείριση και η αξιοποίηση, για το προσφορότερο και αποδοτικότερο τρόπο των εν λόγω ειδών είτε αυτά είναι χρήματα ή τιμαλφή είτε πρόκειται για, αλλά κινητά στοιχεία είτε για ακίνητα.

Έχουμε, διαμορφώσει, ένα ολιστικό σχέδιο βάσει του οποίου θα υπογράφονται σε ηλεκτρονικό μητρώο, όλα τα είδη από την πρώτη στιγμή της δέσμευσης ή κατάσχεση τους και θα παρακολουθούνται μέχρι τη δήμευση ή την απόδοση τους, βάσει δικαστικής απόφασης, αλλά και σε κάθε στάδιο διαχείρισης η αξιοποίησής τους.

Το μητρώο, δεσμευμένων, κατασχεμένων και δημευμένων ειδών θα αποτελέσει το κεντρικό άξονα, για την ενιαία παρακολούθηση και τη βέλτιστη διαχείριση των εν λόγω περιουσιακών στοιχείων, ώστε να καλυφθεί το έως τώρα κενό της αποσπασματικής ή ελλιπούς παρακολούθησης αυτών των στοιχείων.

Για το Μητρώο αυτό έχει ήδη εξασφαλιστεί χρηματοδότηση από το Ταμείο Ανάκαμψης και Ανθεκτικότητας και αμέσως μετά την ψήφιση του παρόντος νόμου ξεκινάει η υλοποίησή του από το Υπουργείο Οικονομικών σε συνεργασία με τη Γενική Γραμματεία Πληροφοριακών Συστημάτων Δημόσιας Διοίκησης του Υπουργείου Ψηφιακής Διακυβέρνησης.

Το Μητρώο τίθεται υπό την κεντρική εποπτεία και το συντονισμό του Υπουργείου Οικονομικών μέσω της Γενικής Διεύθυνσης του Σώματος Δίωξης Οικονομικού Εγκλήματος και σε αυτό θα έχουν πρόσβαση όλες οι διωκτικές και δικαστικές αρχές. Διευκρινίζεται ότι στο πεδίο εφαρμογής του νομοσχεδίου υπάγονται όλα τα δεσμευμένα κατασχεμένα και δημευμένα είδη τα οποία θα καταχωρούνται στο Μητρώο ανεξαρτήτως της διωκτικής αρχής που τα δέσμευσε ή κατάσχεσε ή της δικαστικής αρχής που διέταξε τη δήμευση.

Πρόκειται για κάθε είδους περιουσιακά στοιχεία υλικά ή άυλα, κινητά ή ακίνητα, χρήματα καθώς και νόμιμοι τίτλοι, που είτε αποκτήθηκαν από ποινικά αδικήματα είτε είναι μέσα τέλεσης αξιόποινων πράξεων. Από το πεδίο εφαρμογής εξαιρούνται ως μη δεκτικά διαχείρισης περιουσιακά στοιχεία, τα οποία δεν έχουν άμεσο οικονομικό αποτέλεσμα, όπως είδη ευτελούς αξίας, ευπαθή είδη, ακατάλληλα για κατανάλωση, επικίνδυνα για τη δημόσια υγεία, όπλα, ναρκωτικά, αρχαιότητες κ.λπ.

Αναλυτικότερα με το Α’ μέρος του νομοσχεδίου, πρώτον, εκσυγχρονίζονται οι διαδικασίες διαχείρισης υπό την εποπτεία κεντρικού φορέα διαχείρισης, καθορίζονται οι αρμοδιότητές του και διευκρινίζεται ότι από την εφαρμογή του παρόντος δεν θίγονται οποιαδήποτε δικαιώματα τρίτων.

Δεύτερον, συστήνεται Ηλεκτρονικό Μητρώο, το Κεντρικό Μητρώο Διαχείρισης Δεσμευμένων, συμπεριλαμβανομένων των κατασχεμένων και δημευμένων περιουσιακών στοιχείων, τα οποία προέρχονται από εγκληματικές δραστηριότητες και καθορίζεται η δομή και το περιεχόμενό του, ενώ παράλληλα ρυθμίζονται οι όροι για την πρόσβαση στο Μητρώο, οι αρμόδιες αρχές για την κατά περίπτωση καταχώριση των στοιχείων σε αυτό, καθώς και οι αρμόδιοι φορείς για το σχεδιασμό, την υλοποίηση και την παραγωγική λειτουργία του.

Το νομοσχέδιο παρέχει τη δυνατότητα διάθεσης κατασχεμένων σε δημόσιους φορείς για την κάλυψη των αναγκών τους, ενώ για την αξιοποίησή τους λαμβάνονται υπόψη ειδικές περιστάσεις, οι οποίες μπορεί να συντρέχουν, όπως για παράδειγμα ο σοβαρός κίνδυνος απαξίωσης τους. Στην τελευταία αυτή περίπτωση είναι δυνατή η εκποίηση των κατασχεθέντων από το στάδιο της δέσμευσης ενώ προβλέπεται βεβαίως και η διαδικασία αποζημίωσης των εμπλεκομένων στην υπόθεση αν το δικαστήριο διατάξει εκ των υστέρων την απόδοση τους.

Τρίτον, ρυθμίζονται οι όροι για τη συνεργασία και τον συντονισμό του φορέα διαχείρισης με τις εισαγγελικές και δικαστικές αρχές και τις λοιπές δημόσιες αρχές, οι οποίες διενεργούν δεσμεύσεις, συμπεριλαμβανομένων των κατασχέσεων και δημεύσεις στις οποίες ανατίθενται, σύμφωνα με τις προτεινόμενες διατάξεις του παρόντος, επιμέρους διαδικασίες διαχείρισης, όπως το Ταμείο Παρακαταθηκών και Δανείων, στην Εταιρεία Ακινήτων Δημοσίου Α.Ε. και στην Ανεξάρτητη Αρχή Δημοσίων Εσόδων.

Τέταρτον, προβλέπεται η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχονται από την αρμόδια αρχή ή το δικαιοδοτικό όργανο στο Ταμείο Παρακαταθηκών και Δανείων ως θεματοφύλακα αυξημένου κύρους και πίστης στις συναλλαγές που δραστηριοποιείται στα σχετικά πεδία επί μακρό χρόνο με αποκλειστική ανάθεση από την ελληνική πολιτεία και ορίζονται οι σχετικές διαδικασίες.

Πέμπτον, ορίζονται οι επιμέρους διαδικασίες διαχείρισης, αλλά και επιστροφής και απόδοσης των εν λόγω περιουσιακών στοιχείων.

Με την ενιαία και κεντρική διαχείριση σε εθνικό επίπεδο που επιδιώκεται από το σχέδιο νόμου ελαχιστοποιούνται οι πιθανότητες πλημμελούς διαχείρισης, επιτυγχάνονται σοβαρές οικονομίες κλίμακος και διαφάνεια διαδικασιών και επιταχύνεται η διαδικασία απόδοσης των περιουσιακών στοιχείων μέσω της άμεσης ενημέρωσης του Ηλεκτρονικού Μητρώου.

 Με την πρόβλεψη έντοκου δεσμευμένου καταθετικού λογαριασμού στο Ταμείο Παρακαταθηκών και Δανείων δημιουργούνται αυξημένες πρόσοδοι από τα χρηματικά ποσά που δεσμεύονται. Από την παραχώρηση δεσμευμένων δημευμένων περιουσιακών στοιχείων επωφελούνται ευπαθείς κοινωνικές ομάδες και δημόσιες υπηρεσίες και κατοχυρώνεται η ισότιμη και δίκαιη μεταχείριση των πολιτών.

Με το Β΄ μέρος του νομοσχεδίου εισάγονται εθνικά εφαρμοστικά μέτρα του Κανονισμού 2021/23 με στόχο την εναρμόνιση των κανόνων και διαδικασιών για την ανάκαμψη και την εξυγίανση των κεντρικών αντισυμβαλλομένων, τη συμβολή στην ομαλή λειτουργία των χρηματοπιστωτικών αγορών, καθώς και τη διασφάλιση στο μέγιστο δυνατό βαθμό ότι οι κεντρικοί αντισυμβαλλόμενοι θα έχουν τη δυνατότητα να ανακάμπτουν από οικονομικές δυσχέρειες και θα είναι προετοιμασμένοι για σενάρια ακραίων καταστάσεων.

Σημειώνω, ότι ο Κανονισμός 2021/23, έχει ως στόχο την επίλυση του προβλήματος της έλλειψης εναρμονισμένων διατάξεων για την ανάκαμψη και την εξυγίανση των κεντρικών αντισυμβαλλομένων στην Ευρωπαϊκή Ένωση.

Τα εθνικά εφαρμοστικά μέτρα του Κανονισμού 2021/23, τα οποία εισάγονται με το δεύτερο μέρος του νομοσχεδίου που συζητάμε σήμερα, αφορούν τον ορισμό της Επιτροπής Κεφαλαιαγοράς ως την αρμόδια αρχή εξυγίανσης για τους κεντρικούς αντισυμβαλλομένους και ρυθμίζουν την επιβολή κυρώσεων σε περίπτωση παραβίασης των διατάξεων του Κανονισμού.

Επίσης, εισάγονται τροποποιήσεις σε εθνικούς νόμους, οι οποίοι ενσωματώνουν Οδηγίες, σύμφωνα με τις προβλέψεις του Κανονισμού 2021/23.

Για τις διατάξεις του δεύτερου μέρους του νομοσχεδίου, έχει προηγηθεί διαβούλευση με την Επιτροπή Κεφαλαιαγοράς και την Τράπεζα της Ελλάδος.

Με το τρίτο μέρος του νομοσχεδίου εισάγονται εθνικά μέτρα για την εφαρμογή του Κανονισμού 2019/1238, σχετικά με τη θέσπιση πανευρωπαϊκού ατομικού συνταξιοδοτικού προϊόντος. Ο εν λόγω Κανονισμός θέτει τα θεμέλια για μια αποδοτική αγορά οικονομικά προσιτών και εθελοντικών επενδύσεων, οι οποίες θα συνδέονται με τη συνταξιοδότηση και των οποίων η διαχείριση θα μπορεί να γίνεται σε πανευρωπαϊκό επίπεδο.

Με τον Κανονισμό αυτό εισάγεται το νομοθετικό πλαίσιο για ένα πανευρωπαϊκό ατομικό συνταξιοδοτικό προϊόν, δηλαδή, ένα νέο ιδιωτικό συνταξιοδοτικό και επενδυτικό πρόγραμμα, το οποίο θα μπορεί να παρέχεται από ένα ευρύ φάσμα χρηματοπιστωτικών ιδρυμάτων, όπως πιστωτικά ιδρύματα, ασφαλιστικές επιχειρήσεις, επιχειρήσεις επενδύσεων και άλλα σε ολόκληρη την Ευρωπαϊκή Ένωση.

Το πανευρωπαϊκό αυτό ατομικό συνταξιοδοτικό προϊόν θα είναι διαθέσιμο παράλληλα με τα υφιστάμενα εθνικά ιδιωτικά συνταξιοδοτικά προγράμματα, ενώ, μπορεί επίσης, να αποτελέσει συμπλήρωμα των δημόσιων και επαγγελματικών συνταξιοδοτικών συστημάτων.

Τέλος, στο τέταρτο μέρος του νομοσχεδίου περιλαμβάνονται διατάξεις, με τις οποίες μεταξύ άλλων :

Πρώτον, επιδιώκεται η πληρέστερη εναρμόνιση με την Οδηγία 2015/849 στην κατεύθυνση ενίσχυσης της αποτελεσματικής αντιμετώπισης των κινδύνων νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας, που αντιμετωπίζουν τα αρμόδια στελέχη των υπόχρεων προσώπων του νόμου 4557/2018. Αυτό επιτυγχάνεται μέσω της πρόβλεψης ορισμού ενός μέλους του διοικητικού συμβουλίου των υπόχρεων προσώπων του νόμου 4557/2018, ως υπεύθυνου για την εφαρμογή των σχετικών με την πρόληψη και καταστολή της νομιμοποίησης εσόδων από εγκληματικές δραστηριότητες, νόμων, κανονισμών και κανονιστικών πράξεων και το οποίο θα έχει τη δυνατότητα να αντιλαμβάνεται, επαρκώς, το βαθμό, στον οποίο το επιχειρηματικό μοντέλο του υπόχρεου προσώπου εκτίθεται στους σχετικούς κινδύνους.

Δεύτερον, ενσωματώνονται στο εθνικό δίκαιο τα σημεία 8 και 18 του άρθρου 1 της Οδηγίας Ε.Ε. 2021/2118. Με την ενσωμάτωση αυτή δημιουργείται η υποχρέωση στα κράτη - μέλη για τον ορισμό του οργανισμού ή της οντότητας που εξουσιοδοτείται, να διαπραγματεύεται και να συνάπτει συμφωνία με την αντίστοιχη οντότητα, που θα ορίσει άλλο κράτος- μέλος :

α) για την προστασία των ζημιωθέντων έναντι ζημιών που προκαλούνται από αυτοκινητιστικά ατυχήματα που συμβαίνουν στο κράτος - μέλος διαμονής τους, στην περίπτωση της αφερεγγυότητας της ασφαλιστικής επιχείρησης και

β) για την προστασία των ζημιωθέντων σε περίπτωση ζημιών λόγω αυτοκινητιστικών ατυχημάτων, που συμβαίνουν σε κράτος - μέλος εκτός του κράτους - μέλους διαμονής τους, στην περίπτωση της αφερεγγυότητας της ασφαλιστικής επιχείρησης.

Και στις δύο περιπτώσεις, με την προτεινόμενη ρύθμιση, το επικουρικό κεφάλαιο ορίζεται ρητά στην εθνική έννομη τάξη ως οργανισμός αποζημίωσης της χώρας μας, που εξουσιοδοτείται να διαπραγματεύεται και να συνάπτει τις ως άνω συμφωνίες.

Τρίτον, εισάγονται βελτιώσεις στο νόμο 4972/2022 για το Κεντρικό Μητρώο Πιστώσεων.

Κυρίες και κύριοι συνάδελφοι, βάσει όλων όσων ανέλυσα, καθίσταται απολύτως εμφανές, ότι το σύνολο των άρθρων του νομοσχεδίου που συζητάμε σήμερα, πληροί όλες τις προϋποθέσεις για να τύχει ευρείας διακομματικής στήριξης. Πρόκειται για μία ακόμη θεσμική παρέμβαση της Κυβέρνησης του Κυριάκου Μητσοτάκη, με ξεκάθαρη μεταρρυθμιστική και κοινωνική στόχευση.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής) :** Ευχαριστούμε τον κύριο Υφυπουργό.

Κυρίες και κύριοι συνάδελφοι, στο σημείο αυτό ολοκληρώθηκε συζήτηση επί του σχεδίου νόμου του Υπουργείου Οικονομικών «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των Κανονισμών (ΕΕ) 1095/2010, 648/2012, 600/2014, 806/2014 και 2015/2365 και των Οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Πριν προχωρήσουμε στην ψηφοφορία επί των άρθρων και του συνόλου, ανακεφαλαιώνουμε με τις θέσεις των κομμάτων επί της αρχής.

Ο Εισηγητής της Πλειοψηφίας ο κ. Σπανάκης έχει ψηφίσει υπέρ.

Η Εισηγήτρια της Μειοψηφίας, κυρία Ελευθεριάδου δεν μετείχε της ψηφοφορίας.

Η Ειδική Αγορήτρια του Κινήματος Αλλαγής, κυρία Αντωνίου επιφυλάχθηκε.

Ο Ειδικός Αγορητής του ΚΚΕ, ο κ. Συντυχάκης έχει ψηφίσει κατά.

Ο Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ, κ. Βιλιάρδος, επιφυλάχθηκε και

ο Ειδικός Αγορητής του ΜέΡΑ25, κ. Λογιάδης, έχει ψηφίσει κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 63 του σχεδίου νόμου γίνονται δεκτά, ως έχουν κατά πλειοψηφία.

 Επίσης, γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με το πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των κανονισμών (ΕΕ) 1095/2010, 648/2012, 600/2014, 806/2014 και 2015/2365 και των οδηγιών 2002/47ΕΚ, 2004/25ΕΚ, 2007/36ΕΚ, 2014/59ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με την θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

 Αγαπητοί συνάδελφοι, με την ολοκλήρωση της διαδικασίας, ολοκληρώνονται και οι συνεδριάσεις της Επιτροπής μας, όχι μόνο για αυτή τη Σύνοδο, αλλα για ολόκληρη την 18η Κοινοβουλευτική Περίοδο. Ξεκινήσαμε τον Ιούλιο του 2019 και βρεθήκαμε μαζί για τέσσερα ολόκληρα χρόνια και για αυτή την πορεία μας θέλω, ως Αντιπρόεδρος της Επιτροπής, αλλά και εκ μέρους του Προέδρου της Επιτροπής μας, του κυρίου Σταύρου Καλογιάννη και της Γραμματέως κυρίας Μίκας Ιατρίδη, να σας ευχαριστήσω για την εξαιρετική συνεργασία μας. Όπως θέλω να ευχαριστήσω και τη γραμματεία της Επιτροπής μας, για την άψογη συνεργασία που είχαμε αυτά τα χρόνια.

Πιστεύω ότι στη διάρκεια αυτής της κοινοβουλευτικής περιόδου λειτουργήσαμε όλοι συνθετικά, κρατήσαμε ένα υψηλό επίπεδο στις συνεδριάσεις της Επιτροπής, είχαμε εποικοδομητικές συζητήσεις, και πιστεύω, ότι ακόμα και με τις μεταξύ μας διαφωνίες συμβάλλαμε θετικά στην ύψιστη δημοκρατική λειτουργία της νομοθέτησης και αυτό πιστώνεται σε όλους τους συναδέλφους.

Θέλω να ευχηθώ σε όλες και σε όλους υγεία, καλές γιορτές και καλή επιτυχία στον προσωπικό αγώνα που θα δώσουμε στις περιφέρειές μας.

 Σας ευχαριστώ πολύ και εύχομαι να είμαστε και πάλι μαζί την επόμενη κοινοβουλευτική περίοδο. Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καράογλου Θεόδωρος, Καρασμάνης Γεώργιος, Κασσελάκης Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Τσαβδαρίδης Λάζαρος, Αλεξιάδης Τρύφων, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Παπανάτσιου Αικατερίνη, Λαμπρούλης Γεώργιος, Βιλιάρδος Βασίλειος και Λογιάδης Γεώργιος.

Τέλος και περί ώρα 18.55΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**